Ibesi Dɛn Ama W’ebusua Enya Enyigye? | Asɛmpa\n1. Ebɛnadze ntsi na mbra kwan do awar ho hia na ama ebusua enyi agye?\nAsɛmpa no fi Jehovah a ɔyɛ Nyankopɔn siarfo no nkyɛn. Ɔpɛ dɛ mbusua nyina nya enyigye. (1 Timothy 1:11) Ɔno na ɔhyehyɛɛ awar. Mbra kwan do awar ho hia na ama ebusua enyi agye, osiandɛ ɔma awarfo na hɔn mba nya ahobambɔ. Ɔsɛ dɛ hɔn a wɔpɛ dɛ wɔyɛ setsie ma Nyankopɔn no kyerɛ obu ma ɔman no ne mbra a ɔhwehwɛ dɛ, wɔdze awar hyɛ mbra ase no.—Kenkan Luke 2:1, 4, 5.\nNyankopɔn n’adwen wɔ awar ho nye dɛn? Ɔpɛ dɛ awar yɛ nkabɔmu a ɔtsena hɔ daa wɔ banyin na basia ntamu. Jehovah pɛ dɛ kunnom na yernom dzi hɔn ho nokwar. (Hebrewfo 13:4) Okyir awargu. (Malachi 2:16) Naaso, ɔma kwan ma Christianfo gyaa awar san war bio ber a hɔn ahokãfo atõ awar no.—Kenkan Matthew 19:3-6, 9.\n2. Ebɛn kwan do na ɔsɛ dɛ kun na yer nye hɔn ho dzi?\nJehovah bɔɔ mbanyimfo na mbasiafo dɛ wɔmboa hɔnho wɔ awar mu. (Genesis 2:18) Kun na ɔyɛ ebusuatsir na n’asodzi nye dɛ, ɔbɔhwɛ ama n’ebusua no hɔn honam afamu ehiadze na ɔaakyerɛkyerɛ hɔn Nyankopɔn ho adze. Ɔsɛ dɛ ɔdze noho bɔ afɔr dze da ɔdɔ edzi kyerɛ ne yer. Ɔsɛ dɛ kunnom na yernom nya ɔdɔ na obu ma hɔn ho. Osiandɛ kunnom na yernom nyina tɔ sin ntsi, ɔyɛ asɛnhia dɛ wɔdze bɔn bɛkyekyɛ hɔn ho na ama woeenya enyigye wɔ hɔn awar mu.—Kenkan Ephesusfo 4:31, 32; 5:22-25, 33; 1 Peter 3:7.\n3. Sɛ w’enyi nngye wɔ w’awar mu a, aso ɔsɛ dɛ igyaa wo hokãfo?\nSɛ hom hyia nsɛndzendzen wɔ hom awar mu a, hom mbɔ mu nda ɔdɔ edzi nkyerɛ hom ho na hom mfa ndzi ho dwuma. (1 Corinthfo 13:4, 5) Nyankopɔn n’Asɛm nnhyɛ ntsetsewmu ho nkuran dɛ ɔyɛ kwan a wodua do dzi awar mu nsɛndzendzen a ɔtaa sisi no ho dwuma.—Kenkan 1 Corinthfo 7:10-13.\n4. Mbofra, ebɛnadze na Nyankopɔn pɛ dɛ hom nya?\nJehovah pɛ dɛ hom nya enyigye. Ɔma hom afotu a oye sen biara mbrɛ ɔbɛyɛ a hom bɛyɛ sɔkyee wɔ hom mbabun ber mu. Nyansa na suahu a hom awofo wɔ no, ɔpɛ dɛ hom nya do mfaso. (Colossaefo 3:20) Jehovah san so pɛ dɛ hom nya enyigye wɔ hom Bɔfo nye ne Ba no apɛdze a hom bɛyɛ no mu.—Kenkan Ɔsɛnkafo 11:9–12:1; Matthew 19:13-15; 21:15, 16.\n5. Awofo, hom besi dɛn ama hom mba enya enyigye?\nƆsɛ dɛ hom yɛ edwumadzen dze pɛ edziban a hom mba bedzi, dabew, na ntar a wɔbɛhyɛ. (1 Timothy 5:8) Naaso, sɛ hom mba botum enya enyigye a, ɔsɛ dɛ hom san so kyerɛkyerɛ hɔn ma wonya ɔdɔ ma Nyankopɔn na wosũasua no. (Ephesusfo 6:4) Sɛ hom da ɔdɔ edzi dze yɛ nhwɛdo ma hom mba a, obenya hɔn akoma do tum kɛse. Sɛ hom dze hom kasakyerɛ na nyansahyɛ gyina Nyankopɔn n’Asɛm do a, obenya hɔn adwen do tum na wɔnnkɛdan efi ho.—Kenkan Deuteronomy 6:4-7; Mbɛbusɛm 22:6.\nSɛ ehyɛ mbofra nkuran na ekamfo hɔn a, ɔboa hɔn kɛse. Mbofra san so hia ntsẽa na nkaenyim. Ntsetsee a ɔtse dɛm no bɔ hɔn ho ban fi ɔbrakyew a obotum asɛɛ hɔn enyigye no ho. (Mbɛbusɛm 22:15) Naaso, mma hom nntsẽa hɔn do wɔ etsirmɔdzen mu.—Kenkan Colossaefo 3:21.\nJehovah Adasefo tsintsim nwoma ahorow pii a wɔhyɛ da kyerɛw a ɔboa awofo na mbofra. Dɛm nwoma ahorow yi nyina gyina Bible no do.—Kenkan Ndwom 19:7, 11.\nW’Ebusua Botum Enya Enyigye\nƆdɔ a Jesus daa no edzi no yɛ nhwɛdo a kunnom, yernom, awofo nye mbofra botum esuasua. Ebɛnadze na yesũa fi no hɔ?\nFa mona Fa mona Ibesi Dɛn Ama W’ebusua Enya Enyigye?


Bible—Sua Nyankopɔn Asɛm na Nya Nyansa | Bɛn Yehowa\nTI 5 Adebɔ Tumi—“Ɔsoro ne Asase Yɛfo”\nTI 6 Tumi a Ɛsɛe Ade—‘Yehowa Yɛ Ɔdɔmmarima’\nTI 7 Tumi a Ɛbɔ Nneɛma Ho Ban—“Onyankopɔn Yɛ Yɛn Guankɔbea”\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Uruund Venda Vietnamese Xhosa Yoruba Zulu\nNyansa Wɔ ‘Onyankopɔn Asɛm’ Mu\n1, 2. “Krataa” bɛn na Yehowa akyerɛw yɛn, na dɛn ntia?\nSO WOKAE da a wo nsa kaa krataa fii wo dɔfo bi a ɔwɔ akyirikyiri hɔ? Nneɛma kakraa bi pɛ na ɛma yenya anigye kɛse sɛ krataa a ɛka koma a obi a yɛdɔ no de brɛ yɛn no. Ɛyɛ yɛn anigye sɛ yɛbɛte sɛnea ne ho te, ne suahu, ne ne nhyehyɛe ho asɛm. Sɛ yɛn adɔfo wɔ akyirikyiri mpo a, nkitahodi a ɛte saa ma yɛbɛn wɔn.\n2 Ɛnde, dɛn na ebetumi ama yɛanya anigye kɛse asen krataa a yebenya afi Onyankopɔn a yɛdɔ no no hɔ? Ɔkwan bi so no, Yehowa akyerɛw yɛn “krataa”—N’asɛm Bible no. Ɔka sɛnea ɔte, nea wayɛ, nea wabɔ ne tirim sɛ ɔbɛyɛ, ne nea ɛkeka ho ho asɛm kyerɛ yɛn wɔ mu. Esiane sɛ Yehowa pɛ sɛ yɛbɛn no nti, ɔde N’asɛm ama yɛn. Yɛn Nyankopɔn a onim nyansa sen biara no paw ɔkwan a eye sen biara a obetumi afa so ne yɛn adi nkitaho. Nyansa a ɛso bi nni wɔ ɔkwan a wɔfaa so kyerɛw Bible no ne emu nsɛm no mu.\nDɛn Nti na Wɔkyerɛw Nsɛm No?\n3. Ɔkwan bɛn na Yehowa faa so de ne Mmara no maa Mose?\n3 Ebia ebinom bɛka sɛ, ‘Dɛn nti na Yehowa amfa anwonwakwan so—sɛ ebia, ɛnne a efi soro so—ne nnipa anni nkitaho?’ Nokwarem no, mmere bi wɔ hɔ a Yehowa nam abɔfo a wɔyɛ n’ananmusifo so fi soro kasae. Sɛ nhwɛso no, ɔyɛɛ saa bere a ɔde Mmara no maa Israel no. (Galatifo 3:19) Ná ɛnne a efi soro no yɛ hu yiye—na ɛyɛ hu araa ma Israelfo a na wɔabɔ hu no kae sɛ mma Yehowa ne wɔn nnkasa wɔ saa kwan yi so na mmom ɔmfa Mose so ne wɔn nkasa. (Exodus 20:18-20) Enti wɔde ano na ɛkaa Mmara a na ɛbɛyɛ 600 no kyerɛɛ Mose.\n4. Kyerɛkyerɛ nea enti a anka nsɛm a wɔde ano ka renyɛ ɔkwan a ahotoso wom a wɔbɛfa so de Onyankopɔn mmara ama no mu.\n4 Nanso, sɛ wɔankyerɛw Mmara no a anka dɛn na ɛbɛba? So anka Mose betumi akae mmara no mu nsɛm no pɛpɛɛpɛ a mfomso biara nnim akyerɛ ɔmanfo no? Na awo ntoatoaso a wɔbaa akyiri yi no nso ɛ? So na ɛsɛ sɛ wɔde wɔn ho to nsɛm a wɔde ano ka so? Anka ɛno renyɛ ɔkwan a wotumi de ho to so a wɔnam so de Onyankopɔn mmara ma. Fa no sɛ ɛsɛ sɛ woka asɛm bi kyerɛ nnipa a wɔato santen tenteenten denam asɛm no a woka kyerɛ nea odi kan no so na ɔno nso ka kyerɛ nea odi hɔ no, na wɔyɛ no saa ara kosi nea otwa to koraa no so. Ɛda adi sɛ nea onii a odi akyiri paa no tee no bɛyɛ soronko kakra afi asɛm no ankasa ho. Na asiane a ɛte saa biara nni Onyankopɔn Mmara nsɛm no ho.\n5, 6. Dɛn na Yehowa kae sɛ Mose nyɛ Ne nsɛm no, na dɛn nti na ɛyɛ nhyira sɛ yɛanya Yehowa Asɛm a wɔakyerɛw no?\n5 Yehowa fi nyansam ma wɔkyerɛw ne nsɛm no too hɔ. Ɔka kyerɛɛ Mose sɛ: “Kyerɛw nsɛm yi fa, efisɛ nsɛm yi so na migyina me ne wo ne Israelfo no apam.” (Exodus 34:27) Saa na wofii Bible kyerɛw ase wɔ afe 1513 A.Y.B. mu. Mfirihyia 1,610 a edii hɔ no, Yehowa ‘nam mmere horow ne su horow so kasa kyerɛɛ’ akyerɛwfo a wɔyɛ nnipa bɛyɛ 40 no, ma wɔkyerɛw Bible no. (Hebrifo 1:1) Eduu bere bi no, wɔn a wɔhwɛ nsɛm so kyerɛw bi a wɔwɔ ahofama no de ahwɛyiye kyerɛw bi pɛpɛɛpɛ sɛnea ɛbɛyɛ a wɔbɛkora Kyerɛwnsɛm no so.—Esra 7:6; Dwom 45:1.\n6 Yehowa nam nkitaho a ɔne yɛn dii denam akyerɛw so no so ahyira yɛn ankasa. So woanya krataa bi a w’ani gyee ho yiye pɛn—ebia esiane awerɛkyekye a wuhia a ɛma wunyae nti—na wode siei na wosan kan no mpɛn pii? Saa na Yehowa “krataa” a wakyerɛw yɛn no te. Esiane sɛ Yehowa ma wɔkyerɛw ne nsɛm no nti, yetumi kenkan daa susuw emu nsɛm no ho. (Dwom 1:2) Yɛn nsa betumi aka “kyerɛw nsɛm no mu awerɛkyekye” bere biara a yehia.—Romafo 15:4.\nDɛn Nti na Ɔmaa Nnipa Kyerɛwee?\n7. Ɔkwan bɛn so na yehu Yehowa nyansa wɔ nnipa a ɔde wɔn dii dwuma sɛ akyerɛwfo no mu?\n7 Yehowa fi ne nyansa mu maa nnipa kyerɛw N’asɛm no. Susuw eyi ho hwɛ: Sɛ Yehowa maa abɔfo kyerɛw Bible no a, so anka yebenya ho anigye koro no ara? Nokwarem no, anka abɔfo no betumi afi wɔn adwene a ɛkorɔn no mu na aka Yehowa ho asɛm, aka sɛnea wɔsom no, na wɔaka Onyankopɔn asomfo anokwafo a wɔyɛ nnipa no ho asɛm. So anka yebetumi ate honhom abɔde a wɔyɛ pɛ na wɔn nimdeɛ, wɔn suahu, ne wɔn ahoɔden boro yɛn de so koraa no nsusuwii no ase ankasa?—Hebrifo 2:6, 7.\n“Kyerɛwnsɛm no nyinaa fi Onyankopɔn honhom mu”\n8. Ɔkwan bɛn so na wɔmaa Bible akyerɛwfo no de wɔn ankasa nyansa dii dwuma? (Hwɛ ase hɔ asɛm no nso.)\n8 Yehowa nam nnipa akyerɛwfo a ɔde wɔn dii dwuma no so maa yɛn nsa kaa nea yehia ankasa—kyerɛwtohɔ a ‘efi Onyankopɔn home mu’ na emu nsɛm no ye ma nnipa. (2 Timoteo 3:16) Ɔkwan bɛn so na ɔyɛɛ eyi? Wɔ nsɛm pii mu no, ɔmaa nnipa no ankasa de wɔn nyansa dii dwuma paw “nsɛm a ɛyɛ dɛ, na nea wɔakyerɛw no ne trenee ne nokware nsɛm.” (Ɔsɛnkafo 12:10, 11) Eyi kyerɛkyerɛ nea enti a ɔkwan a wɔfaa so kyerɛw Bible no gu ahorow no mu; nkyerɛwee no ka abusua a akyerɛwfo no biara fi mu ne ntetee a wonyae ne wɔn nipasu ho asɛm. * Nanso, ‘sɛnea honhom kronkron de saa mmarima yi rekɔ no na wɔkasae.’ (2 Petro 1:21) Enti, nea efii mu bae no yɛ “Onyankopɔn asɛm” ankasa.—1 Tesalonikafo 2:13.\n9, 10. Dɛn nti na nnipa a wɔde wɔn dii dwuma ma wɔkyerɛw Bible no ma emu nsɛm yɛ anigye kɛse?\n9 Nnipa a wɔde wɔn dii dwuma ma wɔkyerɛw Bible no ma ɛyɛ anigye. Ná akyerɛwfo no yɛ nnipa a wɔwɔ nkate te sɛ yɛn ara. Esiane sɛ wɔnyɛ pɛ nti, wohyiaa sɔhwɛ ne nhyɛso ahorow te sɛ yɛn de yi ara. Wɔ nsɛm bi mu no, Yehowa honhom kaa wɔn ma wɔkyerɛw wɔn ankasa nkate ne wɔn amanehunu ho asɛm. (2 Korintofo 12:7-10) Enti wɔkyerɛw nsɛm no sɛ wɔn ankasa nsɛm, nsɛm a anka ɔbɔfo biara ntumi nka.\n10 Fa Israel hene Dawid sɛ nhwɛso. Bere a Dawid yɛɛ bɔne a anibere wom akyi no, ɔhyehyɛɛ dwom bi a ɔkaa ne komam asɛm wom, na ɔsrɛɛ Onyankopɔn hɔ bɔne fafiri. Ɔkyerɛwee sɛ: “Hohoro me ho fi m’amumɔyɛ mu koraa, na prapra me ho fi me bɔne mu. Na me mmarato no, mahu, na me bɔne wɔ m’anim daa yi. Hwɛ, wɔwoo me amumɔyɛ mu, na bɔne mu na me nã nyinsɛn me. Ntow me mfi w’anim nkyene, na nyi wo honhom kronkron mfi me so. Onyankopɔn afɔre ne honhom a abubu; Onyankopɔn, koma a abubu na apɛtɛw na worempo.” (Dwom 51:2, 3, 5, 11, 17) So wuntumi nhu ɛyaw a ɔkyerɛwfo no di no? Hena na obetumi ada nkate a ɛtete saa adi, so ɛnyɛ onipa a ɔnyɛ pɛ?\nDɛn Nti na Ɛyɛ Nhoma a Ɛka Nnipa Ho Nsɛm?\n11. Asetram nsɛm a esisii ankasa bɛn na wɔde aka Bible no ho ‘ama yɛn kyerɛkyerɛ’?\n11 Biribi foforo wɔ hɔ a ɛboa ma Bible mu nsɛm yɛ anigye. Ɛyɛ nhoma a ɛka nnipa ho nsɛm kɛse—nnipa ankasa—wɔn a wɔsom Onyankopɔn ne wɔn a wɔnsom no. Yɛkenkan wɔn suahu, wɔn amanehunu, ne wɔn anigye ho nsɛm. Yehu nea efii nneɛma a wɔpawee wɔ asetram mu bae no. Wɔde nsɛm a ɛtete saa no kaa ho ‘maa yɛn kyerɛkyerɛ.’ (Romafo 15:4) Yehowa nam saa asetram nsɛm ho nkyerɛkyerɛmu yi so kyerɛkyerɛ wɔ akwan a ɛka yɛn koma so. Susuw nhwɛso ahorow bi ho hwɛ.\n12. Bible mu nsɛm a ɛfa nnipa a wɔanni nokware ho no boa yɛn ɔkwan bɛn so?\n12 Bible ka nnipa a wɔanni nokware, amumɔyɛfo mpo, ne nea ɛtoo wɔn ho asɛm. Wɔ saa kyerɛwtohɔ yi mu no, yehu subammɔne a wɔdaa no adi no, na ɛma ɛyɛ mmerɛw sɛ yɛbɛte ase. Sɛ nhwɛso no, mmara a etia nkontompo bɛn na ebetumi aka yɛn kɛse asen Yuda de no, bere a na ɔredi Yesu ho nkɔnkɔnsa no? (Mateo 26:14-16, 46-50; 27:3-10) Nsɛm a ɛtete sɛ eyi ka yɛn koma yiye, na ɛboa yɛn ma yehu su ahorow a ɛmfata na yɛpo.\n13. Ɔkwan bɛn so na Bible no boa yɛn ma yɛte su pa horow ase?\n13 Bible ka Onyankopɔn asomfo anokwafo pii ho asɛm nso. Yɛkenkan wɔn ahofama ne wɔn nokwaredi ho asɛm. Yehu su ahorow a ɛsɛ sɛ yenya na ama yɛatumi abɛn Onyankopɔn ho nhwɛso ahorow ankasa. Fa gyidi sɛ nhwɛso. Bible kyerɛkyerɛ gyidi mu, na ɛka sɛnea ɛho hia na ama yɛatumi asɔ Onyankopɔn ani ho asɛm kyerɛ yɛn. (Hebrifo 11:1, 6) Gyidi a wɔdaa no adi fann ho nhwɛso ahorow nso wɔ Bible mu. Susuw gyidi a Abraham daa no adi bere a ɔyɛe sɛ ɔde Isak rebɔ afɔre no ho hwɛ. (Genesis, ti 22; Hebrifo 11:17-19) Yɛnam kyerɛwtohɔ a ɛtete saa so nya “gyidi” asɛm no ho ntease foforo, na ɛma ɛyɛ mmerɛw sɛ yɛbɛte ase. Hwɛ sɛnea nyansa wom sɛ ɛnyɛ afotu kɛkɛ na Yehowa de ma yɛn sɛnea ɛbɛyɛ a yebenya su pa, na mmom ɔma yɛn ho nhwɛso ahorow nso!\n14, 15. Dɛn na Bible no ka fa ɔbea bi a ɔbaa asɔrefie hɔ ho kyerɛ yɛn, na dɛn na yesua fa Yehowa ho wɔ kyerɛwtohɔ yi mu?\n14 Asetra mu osuahu ho kyerɛwtohɔ a ɛwɔ Bible mu no taa kyerɛkyerɛ yɛn biribi fa onipa kõ a Yehowa yɛ ho. Susuw nea yɛkenkan faa ɔbea bi a Yesu huu no asɔrefie hɔ ho no ho hwɛ. Bere a na Yesu te bɛn tow adaka no ho no, na ɔrehwɛ nkurɔfo a wɔde wɔn ntoboa regu mu no. Adefo pii bae “fi nea wɔwɔ na abu wɔn so no mu” bɛmaa bi. Nanso, Yesu gyen n’ani hwɛɛ okunafo hiani bi. Ná n’ayɛyɛde no yɛ “ntaapo abien a ɛbɛyɛ ɔban.” * Na ɛyɛ dwetɛ sika ketewaa a aka a ɔwɔ. Yesu a ɔdaa Yehowa adwene a ɔwɔ wɔ nneɛma ho adi pɛpɛɛpɛ no kae sɛ: “Okunafo hiani yi de nea ɛdɔɔso abegu mu sen wɔn a wɔde bi beguu tow adaka no mu nyinaa.” Sɛnea saa nsɛm no kyerɛ no, nea ɔde guu mu no dɔɔso kyɛn afoforo a aka nyinaa de a wɔde guu mu a wɔaka abom.—Marko 12:41-44; Luka 21:1-4; Yohane 8:28.\n15 So ɛnyɛ nea ɛho hia sɛ nnipa a wɔbaa asɔrefie hɔ saa da no nyinaa mu no, woyii okunafo yi kaa ne ho asɛm wɔ Bible mu? Yehowa nam saa nhwɛso yi so kyerɛkyerɛe sɛ ɔyɛ Onyankopɔn a ɔkyerɛ anisɔ. N’ani gye ho sɛ obegye yɛn ayɛyɛde a efi ɔkra nyinaa mu, ɛmfa ho nea sɛ wɔde toto afoforo de ho a ɛte biara no. Ɔkwan pa foforo biara nni hɔ a ɛsen eyi a Yehowa betumi afa so akyerɛ yɛn nokwasɛm yi!\nAde a Enni Bible no Mu\n16, 17. Ɔkwan bɛn so na yehu Yehowa nyansa wɔ nneɛma a ɔnka ho asɛm wɔ N’asɛm mu no mpo mu?\n16 Sɛ wokyerɛw krataa kɔma wo dɔfo bi a, ɛnyɛ biribiara na wubetumi aka ho asɛm wɔ mu. Enti wode anidahɔ paw nsɛm a wobɛkyerɛw no. Saa ara na Yehowa kaa nnipa bi ne nsɛm bi a esisii ho asɛm wɔ N’asɛm mu. Nanso, wɔ kyerɛwtohɔ a ɛkyerɛkyerɛ nneɛma mu yi mu no, Bible no nkyerɛkyerɛ biribiara mu fefeefe bere nyinaa. (Yohane 21:25) Sɛ nhwɛso no, bere a Bible ka Onyankopɔn atemmu ho asɛm no, ebia ɛho nsɛm a ɛka no ntumi mmua yɛn asɛmmisa biara. Yehu Yehowa nyansa wɔ nneɛma a ɔnka ho asɛm wɔ N’asɛm mu no mpo mu. Ɔkwan bɛn so?\n17 Ɔkwan a wɔfaa so kyerɛw Bible no sɔ nea ɛwɔ yɛn komam no hwɛ. Hebrifo 4:12 ka sɛ: “Onyankopɔn asɛm [anaa, nkrasɛm] wɔ nkwa, na ahoɔden wɔ mu, na ano yɛ nnam sen nkrante anofanu biara, na ehwirew mu kodu sɛ ɛpaapae ɔkra ne honhom . . . mu, na ɛyɛ koma nsusuwii ne adwene temmufo.” Bible mu nkrasɛm no hwirew yɛn mu, na ɛda yɛn nsusuwii ne adwene a yekura ankasa adi. Kyerɛwtohɔ a ɛnkyerɛkyerɛ nneɛma mu nkɔ akyiri no taa to wɔn a wɔde komaden kenkan na wonnya nea wɔpɛ no hintidua. Nnipa a wɔte saa no betumi agye Yehowa dɔ, nyansa, ne atɛntrenee ankasa a obu no ho kyim mpo.\n18, 19. (a) Sɛ Bible mu asɛm pɔtee bi ma nsɛmmisa a yentumi nnya ho mmuae amonom hɔ ara sɔre a, dɛn nti na ɛnsɛ sɛ ɛhaw yɛn? (b) Dɛn na yehia na ama yɛate Onyankopɔn Asɛm ase, na ɔkwan bɛn so na eyi yɛ Yehowa nyansa kɛse no ho adanse?\n18 Nea ɛne no bɔ abira no, sɛ yɛde koma pa sua Bible no yiye a, yebehu Yehowa sɛnea Bible mũ no nyinaa ka ne ho asɛm no. Enti, sɛ kyerɛwtohɔ pɔtee bi ma nsɛmmisa bi a yentumi nnya ho mmuae amonom hɔ ara sɔre a, ɛnhaw yɛn. Sɛ yɛbɛyɛ mfatoho a: Sɛ yɛrekeka biribi asisi anim de ayɛ biribi mfonini a, ebia mfiase no yentumi nhu esin pɔtee bi anaasɛ yentumi nhu sɛnea esin bi bɛhyɛ beae bi ma ayɛ yiye. Nanso, ebia na yɛadi kan ahyehyɛ pii a ɛbɛma yɛahu sɛnea mfonini no bɛyɛ no ani so. Saa ara na sɛ yesua Bible no a, yɛde nkakrankakra hu Onyankopɔn kõ a Yehowa yɛ, na yetumi hu no yiye. Sɛ mfiase no na yentumi nte kyerɛwsɛm bi ase anaa yenhu sɛnea ɛne Onyankopɔn nipasu hyia a, Bible no a yɛasua no ama yɛahu Yehowa ho nsɛm pii dedaw a ebetumi ama yɛahu sɛ Onyankopɔn dɔ ne n’atɛntrenee nni huammɔ da.\n19 Enti sɛ yɛbɛte Onyankopɔn Asɛm ase a, ɛsɛ sɛ yɛde koma pa ne adwenemtew kenkan na yesua. So eyi nyɛ Yehowa nyansa kɛse no ho adanse? Nnipa a wɔwɔ nimdeɛ tumi kyerɛw nhoma a “anyansafo ne animdefo” nkutoo na wotumi te ase. Nanso, Onyankopɔn nyansa na wɔde bɛkyerɛw nhoma bi a gye wɔn a wɔwɔ koma pa nkutoo na wobetumi ate ase!—Mateo 11:25.\nNhoma a Ekura “Nyansahu”\n20. Dɛn nti na Yehowa nkutoo na obetumi akyerɛ yɛn ɔkwan a eye sen biara a yebetumi afa so atra ase, na dɛn na ɛwɔ Bible mu a ebetumi aboa yɛn?\n20 Yehowa ka ɔkwan a eye sen biara a yebetumi afa so atra ase ho asɛm kyerɛ yɛn wɔ N’asɛm mu. Sɛ́ Ɔbɔadeɛ no, onim yɛn ahiade sen yɛn ankasa. Na nnipa ahiade titiriw—a nea ɛka ho bi ne ɔpɛ a yɛwɔ sɛ wobeyi ɔdɔ adi akyerɛ yɛn, anigye a yebenya, ne abusuabɔ pa a yebenya—yɛ ade koro. “Nyansahu” pii wɔ Bible mu a ebetumi aboa yɛn ma yɛanya asetra a mfaso wɔ so. (Mmebusɛm 2:7) Ti bi wɔ adesua nhoma yi fã biara mu a ɛkyerɛ sɛnea yebetumi de Bible mu afotu a nyansa wom adi dwuma, nanso ma yensusuw nhwɛso biako ho wɔ ha.\n21-23. Afotu a nyansa wom bɛn na ebetumi aboa yɛn ma yɛakwati abufuw a yɛde bɛhyɛ yɛn mu ne menasepɔw?\n21 So woahyɛ no nsow sɛ nnipa a wɔde nsɛm hyɛ wɔn mu na wonya afoforo ho menasepɔw no taa pira wɔn ho? Menasepɔw yɛ ade a emu yɛ duru sɛ obi bɛsoa wɔ asetram. Sɛ yɛma ɛtra yɛn mu a, egye yɛn adwene, ɛsɛe yɛn asomdwoe, na ɛka yɛn anigye hyɛ. Nhwehwɛmu a nyansahufo ayɛ ada no adi sɛ sɛ obi kɔ so de abufuw hyɛ ne mu a, ebetumi ama wanya komayare ne nyarewa foforo pii a enni sabea. Bere tenten ansa na wɔreyɛ nyansahu mu nhwehwɛmu a ɛte saa no, na Bible no aka no nyansam sɛ: “Ma abufuw ntwa, na gyae bo bɔne yɛ.” (Dwom 37:8) Nanso, yɛbɛyɛ dɛn atumi ayɛ saa?\n22 Onyankopɔn Asɛm de afotu a nyansa wom yi ma sɛ: “Onipa [nhumu, NW] twentwɛn n’abufuw ase, na mfomso ho twa yɛ no anuonyam.” (Mmebusɛm 19:11) Nhumu ne tumi a wotumi hu asɛm bi mu tra aniani kɛkɛ. Nhumu ma yenya ntease, efisɛ etumi boa yɛn ma yehu nea enti a onipa bi kasa anaasɛ ɔyɛ n’ade ɔkwan bi so. Mmɔden a yɛbɛbɔ ate adwene a obi kura, ne nkate, ne ne nsɛm tebea horow ase no betumi aboa yɛn ma yɛayi ne ho adwemmɔne ne atenka bɔne afi yɛn mu.\n23 Afotu foforo yi wɔ Bible mu: “Munhuhu mma mo ho na momfa nkyekyɛ mo ho.” (Kolosefo 3:13) Asɛm “munhuhu mma mo ho” no kyerɛ afoforo ho abotare a yebenya, na yɛanya wɔn su ahorow a ɛhaw yɛn ho koma. Boasetɔ a ɛte saa betumi aboa yɛn ma yɛakwati sɛ yɛde nsɛm nketenkete ho abufuw bɛhyɛ yɛn mu. ‘Fa kyɛ’ twe adwene si bɔne a yɛremfa nhyɛ yɛn mu so. Yɛn Nyankopɔn nyansafo no nim sɛ ehia sɛ yɛde afoforo bɔne kyɛ wɔn bere a yɛwɔ nnyinasosɛm a ɛfata sɛ yegyina so yɛ saa no. Ɛnyɛ wɔn nkutoo na wobenya eyi so mfaso na mmom ɛbɛma yɛn ankasa nso anya asomdwoe ne abotɔyam. (Luka 17:3, 4) Nyansa bɛn na ɛwɔ Onyankopɔn Asɛm mu sɛɛ yi!\n24. Sɛ yɛma yɛn asetra ne Onyankopɔn nyansa hyia a, dɛn na ɛba?\n24 Yehowa dɔ a enni ano no kaa no ma ɔpɛe sɛ ɔne yɛn di nkitaho. Ɔpaw ɔkwan a ɛfata sen biara—“krataa” a nnipa akyerɛwfo a honhom kronkron kyerɛ wɔn kwan kyerɛwee. Ne saa nti, yehu Yehowa ankasa nyansa wɔ krataa no mu. Nyansa yi yɛ “nokware.” (Dwom 93:5) Bere a yɛma yɛn abrabɔ ne no hyia, na yɛka ho asɛm kyerɛ afoforo no, na yɛrebɛn yɛn Nyankopɔn a onim nyansa sen biara no. Wɔ ti a edi hɔ mu no, yebesusuw Yehowa nyansa a ɛkɔ akyiri ho nhwɛso foforo a ɛda nsow ho: tumi a otumi ka nea ɛbɛba daakye ho asɛm sie ne n’atirimpɔw a otumi ma ɛbam no.\n^ nky. 8 Sɛ nhwɛso no, Dawid a na ɔyɛ oguanhwɛfo no de oguanhwɛfo asetram suahu na ɛmaa nhwɛso ahorow. (Dwom 23) Mateo a na ɔyɛ towgyeni no de akontaahyɛde ne sika dodow dii dwuma mpɛn pii. (Mateo 17:27; 26:15; 27:3) Ná Luka yɛ oduruyɛfo, na ɔde nsɛm a ɛfa nnuru ho dii dwuma.—Luka 4:38; 14:2; 16:20.\n^ nky. 14 Ná saa ntaapo yi biako yɛ lepton, Yudafo dwetɛ sika a na esua sen biara a na wodi saa bere no. Ná lepton abien yɛ da koro akatua mu 1/64. Na saa dwetɛ sika yi nnɔɔso sɛ ebetumi atɔ akasanoma biako, anomaa a na ne bo yɛ fo koraa a na ahiafo di no.\nMmebusɛm 2:1-6 Mmɔden bɛn na ɛsɛ sɛ yɛbɔ na ama yɛanya Onyankopɔn Asɛm mu nyansa?\nMmebusɛm 2:10-22 Akwan bɛn so na yebenya yɛn asetra a yɛbɛma ɛne Bible mu afotu a nyansa wom ahyia no so mfaso?\nRomafo 7:15-25 Ɔkwan bɛn so na kyerɛwsɛm yi kyerɛkyerɛ nyansa a ɛwom sɛ wɔmaa nnipa kyerɛw Onyankopɔn Asɛm no mu?\n1 Korintofo 10:6-12 Dɛn na yebetumi asua afi kɔkɔbɔ ho nhwɛso a ɛwɔ Bible mu a ɛfa Israel ho no mu?\nSɛ yɛpɛ sɛ yenya Bible so mfaso a, gye sɛ yesua na yɛde ne nkyerɛkyerɛ yɛ adwuma. Hwɛ nea wubetumi ayɛ ma woanya Bible akenkan so mfaso.\nDɛn Nti na Yehowa Adansefo Ayɛ Wiase Foforo Nkyerɛase No?\nDɛn na ɛma Onyankopɔn Asɛm a wɔakyerɛ ase yi yɛ soronko wɔ nkyerɛase afoforo ho?


Anwiinwii maa ogya fii Onyankopɔn hɔ bae (1-3)\nNkurɔfo no sui sɛ wɔrepɛ nam awe (4-9)\nMose tee nka sɛ ɔmfata (10-15)\nYehowa de ne honhom maa mpanyimfo 70 (16-25)\nEldad ne Medad; Yosua twee ninkunu maa Mose (26-30)\nOnyankopɔn piaa mmoko bae; ɔman no adifudepɛ nti, ɔtwee wɔn aso (31-35)\n11 Na ɔman no fii ase nwiinwii wɔ Yehowa anim. Bere a Yehowa tee no, ne bo fuwii paa. Na ogya a efi Yehowa hɔ fii ase dɛwee wɔ wɔn mu, na nnipa a ɛwɔ asoɛe no ahye so no, ogya no hyew bi. 2 Bere a ɔman no fii ase su guu Mose so no, ɔpaa Yehowa kyɛw,+ na ogya no dumii. 3 Eyi nti wɔtoo hɔ din Tabera,* efisɛ ogya fi Yehowa hɔ bɛhyew wɔn.+ 4 Firamanfiramanfo*+ a na ɛka wɔn ho no kekae sɛ wɔn kɔn adɔ nneɛma bi,+ na Israelfo no nso fii ase sui bio, na wɔkae sɛ: “Hena na ɔbɛma yɛn nam awe?+ 5 Aa, yɛakae nsumnam a yɛwee no kwa wɔ Egypt no, ne kukumba ne wɔtamɛlɔn* ne gyeene ne galik!+ 6 Nanso seesei yɛn* mu nsu atwe. Baabiara a wobɛfa biara, mana yi ara na wuhu.”+ 7 Ná mana+ no te sɛ aba fitaa ketewa bi,+ na na ɛho te sɛ bedola aduhuam.* 8 Ná ɔman no pue kɔsesaw, na na wɔyam wɔ ɔbo so anaa wosiw wɔ waduru mu. Wowie a, na wɔnoa wɔ dadesɛn mu anaa wɔde yɛ paanoo nkuruwankuruwa.+ Ná ne dɛ te sɛ keeki a wɔde ngo afa ho. 9 Sɛ edu anadwo na obosu tɔ gu asoɛe hɔ a, na mana no nso atɔ agu hɔ.+ 10 Na Mose tee sɛ abusua biara mu nnipa resu. Ná obiara resu wɔ ne ntamadan ano. Enti Yehowa bo fuwii paa,+ na Mose nso, asɛm no yɛɛ no yaw yiye. 11 Ɛnna Mose bisaa Yehowa sɛ: “Adɛn nti na wo ne w’akoa adi no nwenweenwene saa? Na dɛn na mayɛ a ɛnsɔ w’ani a enti wode nnipa yi nyinaa adesoa ato me so yi?+ 12 Adɛn, me na minyinsɛn nnipa yi nyinaa? Anaa me na mewoo wɔn a enti wuse, ‘Fa wɔn bɔ wo bo sɛnea obi a ɔhwɛ abofra* ketewa yɛ no,’ na fa wɔn kɔ asaase a wokaa ntam sɛ wode bɛma wɔn agyanom no so?+ 13 Ɛhe na menya nam ama nnipa yi nyinaa? Da biara wosu gu me so sɛ, ‘Ma yɛn nam nwe!’ 14 Me nko ara mintumi nyɛ ɔman yi nyinaa ho adwuma; ɛboro me so.+ 15 Sɛ saa na wobɛyɛ me a, ɛnde mepa wo kyɛw, kum me seesei ara.+ Sɛ manya w’anim dom a, mma m’ani nnhu amanehunu biara bio.” 16 Ɛnna Yehowa ka kyerɛɛ Mose sɛ: “Hwɛ Israel mpanyimfo no mu na boaboa mmarima 70 ano ma me, mmarima a wuhu sɛ* wɔyɛ ɔman no mu mpanyimfo ne atitiriw,+ na fa wɔn kɔ ahyiae ntamadan no ho, na wo ne wɔn nnyina hɔ. 17 Mesian aba+ ne wo abɛkasa wɔ hɔ,+ na meyi honhom a ɛwɔ wo so no bi ama wɔn,+ na wɔbɛboa wo ama woasoa ɔman no adesoa, na wo nko ara woansoa.+ 18 Afei ka kyerɛ ɔman no sɛ, ‘Montew mo ho mma ɔkyena,+ na nea ɛbɛyɛ biara mobɛwe nam, efisɛ moasu ama Yehowa ate,+ na moaka sɛ: “Hena na ɔbɛma yɛn nam awe? Bere a yɛwɔ Egypt no, na eye ma yɛn paa.”+ Nea ɛte biara, Yehowa bɛma mo nam, na mobɛwe.+ 19 Morenwe no da koro, anaa nnanu, anaa nnanum, anaa dadu, anaa adaduonu, 20 na mmom mobɛwe no bosome mua akosi sɛ ebefi mo hwenem apue na ayɛ mo tan,+ efisɛ moapo Yehowa a ɔwɔ mo mu no, na moasu agu no so sɛ: “Adɛn nti na yɛafi Egypt aba ha yi?”’”+ 21 Ɛnna Mose kae sɛ: “Nnipa a me ne wɔn wɔ ha yi yɛ mmarima 600,000+ a wɔnam fam, ɛnna wuse, ‘Mɛma wɔn nam awe, na wɔbɛwe amee bosome mua’! 22 Sɛ wukum anantwi ne nguan a ɛwɔ wiase nyinaa mpo a, ɛbɛso wɔn anaa? Na sɛ wuyi ɛpo mu mpataa nyinaa mpo ma wɔn a, ɛbɛso wɔn anaa?” 23 Ɛnna Yehowa ka kyerɛɛ Mose sɛ: “Adɛn, Yehowa nsa yɛ tia anaa?+ Wo de twɛn, na wubehu sɛ nea maka no bɛba mu anaa ɛremma mu.” 24 Enti Mose kɔe, na ɔkɔkaa Yehowa asɛm no kyerɛɛ ɔman no. Na oyii mmarima 70 fii ɔman no mu mpanyimfo mu boaboaa wɔn ano, na ɔma wobegyinaa ntamadan no ho.+ 25 Na Yehowa sian bae wɔ omununkum mu+ ne no bɛkasae,+ na oyii honhom a ɛwɔ no so no bi+ maa mpanyimfo 70 no mu biara. Na bere a honhom no baa wɔn so pɛ, wofii ase yɛɛ wɔn ade sɛ adiyifo;*+ nanso wɔanyɛ wɔn ade saa bio. 26 Mmarima no mu baanu kaa asoɛe hɔ. Ɔbaako din de Eldad, na ɔbaako nso de Medad. Ná wɔnkɔɔ ntamadan no ho, nanso esiane sɛ na wɔka wɔn a wɔkyerɛw wɔn din no ho nti, honhom no bi baa wɔn so. Enti wofii ase yɛɛ wɔn ade sɛ adiyifo wɔ asoɛe hɔ. 27 Ɛbaa saa no, aberante bi tuu mmirika kɔbɔɔ Mose amanneɛ sɛ: “Eldad ne Medad reyɛ wɔn ade sɛ adiyifo wɔ asoɛe hɔ!” 28 Ɛnna Nun ba Yosua+ a ofi ne mmeranteberem asom Mose no kae sɛ: “Me wura Mose, ma wonnyae!”+ 29 Na Mose bisaa no sɛ: “Adɛn, woretwe ninkunu ama me anaa? Daabi, minyae a anka Yehowa nkurɔfo nyinaa yɛ adiyifo, na Yehowa de ne honhom ama wɔn nyinaa!” 30 Akyiri yi, Mose ne Israel mpanyimfo no kɔɔ asoɛe hɔ. 31 Afei mframa bi bɔ fii Yehowa hɔ, na efii ase piaa mmoko* fii po so ma wɔbaa asoɛe no ho.+ Ná wɔdɔɔso wɔ asoɛe no ho nyinaa ma wofa benkum oo, wofa nifa oo, gye sɛ wutwa bɛyɛ da koro kwan ansa na woatra wɔn. Wotu baa fam paa maa wɔne asaase ntam yɛɛ bɛyɛ basafa* abien. 32 Enti saa da no nyinaa ne anadwo no nyinaa, nkurɔfo no anna; wɔboaboaa mmoko no ano. Na ade kyee no, wɔkɔɔ so ara boaboaa ano da mu no nyinaa. Nea wamfa kɛse koraa no nyaa homar* du. Obiara hataa ne de, na wɔhatahatae de twaa asoɛe no ho nyinaa hyiae. 33 Nanso bere a nam no wɔ wɔn anom a wonnya nwee no, Yehowa bo fuw nkurɔfo no denneennen, na Yehowa fii ase kunkum nkurɔfo no pii.+ 34 Enti wɔtoo hɔ din Kibrot-Hatawa,*+ efisɛ ɛhɔ na wosiee nnipa a wodii wɔn akɔnnɔ akyi no.+ 35 Afei ɔman no fii Kibrot-Hatawa kɔɔ Haserot, na wɔtenaa Haserot.+\n^ Ɛkyerɛ, “Ɛrehyew,” kyerɛ sɛ, ogya a ɛresɛe ade; ogya a ɛredɛw.\n^ Ɛbɛyɛ sɛ wɔn a na wɔnyɛ Israelfo a na wɔka wɔn ho no.\n^ Anaa “anowatere.”\n^ Ɛyɛ aduhuam bi a ɛte sɛ kurobow.\n^ Anaa “ɔbarima a ogyigye abofra.”\n^ Anaa “wunim sɛ; wunim wɔn sɛ.”\n^ Anaa “wofii ase hyɛɛ nkɔm.”\n^ Ɛkyerɛ, “Akɔnnɔ Asiei.”


Ɔkae sɛ ɔhaw a ɛto so du bɛba (1-10)\nƆka kyerɛɛ Israelfo sɛ wommisa akyɛde (2)\n11 Ɛnna Yehowa ka kyerɛɛ Mose sɛ: “Aka ɔhaw baako a mede bɛba Farao ne Egypt so. Ɛno akyi ɔbɛma moafi ha akɔ.+ Ɔma mo kwan sɛ monkɔ a, obepiapia mo atiko mpo.+ 2 Afei ka kyerɛ nkurɔfo no sɛ mmarima ne mmea nyinaa, obiara mmisa nea ɔte bɛn no no hɔ nneɛma a wɔde dwetɛ ayɛ ne nea wɔde sika kɔkɔɔ ayɛ.”+ 3 Yehowa maa nkurɔfo no nyaa Egyptfo anim dom. Afei nso, Farao nkoa ne nkurɔfo no nyaa obu kɛse paa maa Mose wɔ Egypt asaase so. 4 Ɛnna Mose kae sɛ: “Nea Yehowa aka ni, ‘Mɛba abɛfa Egypt anadwo dasum,+ 5 na abakan biara a ɔwɔ Egypt asaase so bewu,+ efi Farao a ɔte agua so abakan so kosi afenaa a ɔreyam ade wɔ ɔbo* so abakan so, ne ayɛmmoa biara abakan.+ 6 Egypt asaase so nyinaa nkurɔfo besu denneennen. Biribi a ɛte saa nsii da, na ebi nso rensi bio.+ 7 Na Israelni anaa n’ayɛmmoa de, ɔkraman mpo rempow no, na Yehowa de bɛkyerɛ mo sɛ nsonsonoe da Egyptfo ne Israelfo ntam.’+ 8 Wo nkoa nyinaa nso bɛba abɛbɔ wɔn mu ase wɔ m’anim aka sɛ, ‘Wo ne wo nkurɔfo nyinaa nkɔ.’+ Ɛba saa a, afei mɛkɔ.” Ɛnna ɔde abufuw fii Farao anim kɔe. 9 Afei Yehowa ka kyerɛɛ Mose sɛ: “Farao rentie mo,+ na ɛno bɛma mayɛ anwonwade pii wɔ Egypt asaase so.”+ 10 Mose ne Aaron yɛɛ anwonwade yi nyinaa wɔ Farao anim,+ nanso Yehowa maa Farao kwan ma opirim ne koma, enti wamma Israelfo no amfi n’asaase so ankɔ.+


创世记 14 CCB - 1 Mose 14 AKCB\n1Na ɛbaa sɛ Babiloniahene Amrafel, Elasarhene Ariok, Elamhene Kedorlaomer, Goiimhene Tideal bere so, 2na saa ahemfo yi ne Sodomhene Birsa, Gomorahene Birsa, Admahene Sinab, Seboimhene Semeber ne Belahene a na wɔfrɛ no Soar no dii ako. 3Saa ahemfo yi a wɔyɛ Sodomhene, Gomorahene, Admahene, Seboimhene ne Belahene boaboaa wɔn asraafo ano wɔ Sidim subon a ɛno ne Nkyene Po no mu. 4Wɔsom Kedorlaomer mfe dumien, na afe a ɛto so dumiɛnsa mu no, wɔtew atua.\n5Afe akyi no, Kedorlaomer ne ahemfo a wɔbɛkaa ne ho no tuu ɔsa. Na wɔko dii saa nnipa yi so nkonim: Refaimfo,14.5 Refaimfo nkyerɛase ne “nnipa abran.” a wɔwɔ Asterot-Karnaim ne Susifo a wɔwɔ Ham ne Emifo a wɔwɔ Kiriataim 6ne Horifo a wɔwɔ bepɔw Seir so de kosi El-Paran a ɛda sare ano no. 7Afei, wɔsan wɔn akyi baa En-Mispat a akyiri no, wɔfrɛɛ no Kades bekunkum Amalekfo ne Amorifo nso a na wɔte Hasason-Tamar, sɛee wɔn man no nyinaa.\n8Afei, saa ahemfo baanum yi a wɔne Sodomhene, Gomorahene, Admahene, Seboimhene ne Belahene a wɔfrɛ no Soar no kɔɔ 9saa ahemfo baanan yi a wɔne Elamhene Kedorlaomer, Goiimhene Tideal, Sinearhene Amrafel ne Elasarhene Ariok nkyɛn. Wokohyiaa wɔ Sidim subon mu. 10Na nkomoa pii wɔ Sidim Bon no mu a wɔatu ama wɔ hɔ pɛn. Enti ɛbaa sɛ Sodomhene ne Gomorahene asraafo no reguan no, wɔn mu bi kɔtotɔɔ nkomoa no mu, na nkae no nso guan kɔɔ mmepɔw a na ɛwɔ hɔ no so. 11Ahemfo baanan a wodii nkonim no fom Sodom ne Gomorafo ahode ne wɔn nnuan nyinaa de kɔe. 12Esiane sɛ na Abram nuabarima ba Lot te Sodom asase so no nti, nkonimdifo no faa ɔno ne nʼagyapade nyinaa kɔe.\n13Na Sodom ne Gomora aguanfo no mu baako bɛbɔɔ Hebrini Abram ɔko no mu amanneɛ. Saa bere no, na Abram abɔ ne ho atenase wɔ odum kwae bi a ɛyɛ Amorini Mamrɛ de no ase. Mamrɛ yi nso, na ne nuanom ne Eskol ne Aner a na wɔyɛ Abram aboafo no. 14Bere a Abram tee sɛ wɔafa ne busuani Lot dommum no, ɔboaboaa ne fifo nnipa ahaasa ne dunwɔtwe a wɔatetew wɔn sɛ akofo ano, maa wotiw atamfo no, kosii kurow bi a wɔfrɛ no Dan mu. 15Da no anadwo, Abram kyekyɛɛ nʼakofo no mu ma wɔtow hyɛɛ atamfo no so, kunkum wɔn, taa wɔn koduu kurow bi a wɔfrɛ no Hoba a ɛwɔ Damasko atifi fam no mu. 16Abram gyee ɔko mu nneɛma a wɔfaa no nyinaa faa ne busuani Lot ne nʼagyapade ne mmea ne nnipa foforo a wɔkyekyeree wɔn no nyinaa san bae.\n17Abram kodii Kedorlaomer ne ahemfo a na wɔka ne ho no so nkonim akyi no, Sodomhene behyiaa no wɔ Sawe bon a ɛno ara na wɔfrɛ no Ɔhene Bon no mu.\n18Na Salemhene14.18 Salem yɛ Yerusalem tete din. Melkisedek a na ɔyɛ Ɔsorosoro Nyankopɔn sɔfo no de brodo ne nsa brɛɛ no, 19behyiraa Abram se:\n“Ɔsorosoro Nyankopɔn a ɔbɔɔ ɔsoro ne asase,\n20Na nhyira nka Ɔsorosoro Nyankopɔn\na ɔde wʼatamfo ahyɛ wo nsam no.”\nNa Abram maa Melkisedek nneɛma a ne nsa kae no nyinaa mu biara nkyekyɛmu du mu baako.\n21Sodomhene no ka kyerɛɛ Abram se, “Fa me nnipa a wofaa wɔn no ma me na wo nso, fa nneɛma a aka no nyinaa.”\n22Nanso Abram ka kyerɛɛ Sodomhene no se, “Madi nsew aka ntam akyerɛ AWURADE, Ɔsorosoro Nyankopɔn, ɔsoro ne asase yɛfo se, 23Merennye biribiara, sɛ ɛyɛ asaawa hama baako anaa mpaboa so hama mpo, mfi wo nkyɛn, na woanka da sɛ, ‘Me na memaa Abram nyaa ne ho.’ 24Merennye hwee mfi wo nkyɛn, gye nea me mmarima yi adi nko. Me nkurɔfo Aner, Eskol ne Mamrɛ de, ma wɔn wɔn kyɛfa.”\nAKCB : 1 Mose 14


1 Samuel 6 | Intanɛt So Bible| Wiase Foforɔ Nkyerɛaseɛ\n6 Na Yehowa adaka+ no dii Filistifo asase so asram ason. 2 Ɛnna Filistifo no frɛɛ asɔfo ne akɔmfo+ no bisaa wɔn sɛ: “Yɛnyɛ Yehowa adaka no dɛn? Monkyerɛ yɛn dekode a yɛmfa nka ho nkɔ ne sibea.” 3 Ɛnna wɔkae sɛ: “Sɛ mode Israel Nyankopɔn adaka no rekɔ a, mommfa nsapan nnkɔ. Momfa asodi afɔre+ nka ho nkɔma no. Ɛno na wɔbɛsa mo yare, na mubehu nea enti a ne nsa mfii mo so no.” 4 Ɛnna wobisae sɛ: “Asodi afɔre bɛn na yɛmfa nka ho nkɔma no?” Na wɔkae sɛ: “Momfa sika kɔkɔɔ nyɛ kooko anum ne sika mperekesima anum, sɛnea Filistifo ahene+ no dodow te, efisɛ ɔhaw koro no ara na ɛwɔ mo nyinaa ne mo ahene so. 5 Na monyɛ mo kooko no sɛso ne mo mperekesima+ a wɔresɛe mo asase no sɛso, na momfa anuonyam+ mma Israel Nyankopɔn. Ebia ɔbɛma ne nsa ayɛ hare wɔ mo ne mo nyame ne mo asase so.+ 6 Na dɛn nti na moyɛ mo koma dennen sɛnea Egypt ne Farao yɛɛ wɔn koma dennen no?+ Ɛnyɛ bere a ɔde ɔhaw baa wɔn so wiei+ no ansa na wogyaee wɔn ma wɔkɔɔ wɔn kwan?+ 7 Afei monyɛ teaseɛnam foforo,+ na momfa anantwibere abien a wɔma nufu a wɔmfaa kɔndua+ biara ntoo wɔn so da, na momfa anantwi no nsesã teaseɛnam no, na montetew wɔn mma no mfi wɔn ho nkɔ fie. 8 Momfa Yehowa adaka no nsi teaseɛnam no so, na momfa sika nneɛma+ a mode rekɔbɔ asodi+ afɔre ama no no ngu adaka ketewa mu nsi nkyɛn, na munnya no kwan ma ɛnkɔ. 9 Afei monhwɛ: sɛ ɛfa ne kwan so kɔ n’asase so, Bet-Semes+ a, ɛnde na ɛyɛ ɔno na wayɛ yɛn bɔne kɛse yi; sɛ anyɛ saa a, ɛnde na yɛahu sɛ ɛnyɛ ne nsa na ɔde aka yɛn; asiane+ bi na asiane yɛn.” 10 Enti nkurɔfo no yɛɛ saa. Wɔfaa anantwibere abien a wɔma nufu de wɔn sesãã teaseɛnam no, na wɔtoo wɔn mma no mu wɔ fie. 11 Afei wɔde Yehowa adaka no sii teaseɛnam+ no so, na wɔde adaka ketewa no ne sika mperekesima ne wɔn kooko sɛso no kaa ho. 12 Na anantwi no faa kwan tẽẽ kɔɔ Bet-Semes+ kwan so. Tempɔn koro no ara so na wɔfae, na wɔrekɔ nyinaa na wɔresu. Wɔamman ankɔ nifa anaa benkum. Saa bere no nyinaa na Filistifo ahene+ no di wɔn akyi; wodii wɔn akyi koduu Bet-Semes hye so. 13 Ná Bet-Semesfo retwa awi+ wɔ asasetaw no so. Bere a wɔmomaa wɔn ani so na wohuu Adaka no, wodii ahurusi sɛ wɔahu. 14 Teaseɛnam no duu Bet-Semesni Yosua afuw mu, na egyinaa hɔ, faako a ɔbo kɛse bi wɔ no. Wɔpaapaee teaseɛnam no nnua no, na wɔde anantwi+ no bɔɔ ɔhyew afɔre maa Yehowa.+ 15 Ɛnna Lewifo+ no yii Yehowa adaka no sii hɔ, ne adaka ketewa a ɛka ho a sika nneɛma wɔ mu no, na wɔde sii ɔbo kɛse no so. Ɛnna Bet-Semesfo+ bɔɔ ɔhyew afɔre, na wɔbobɔɔ afɔre maa Yehowa saa da no. 16 Na Filistifo ahene+ baanum no hui, na wɔsan wɔn akyi kɔɔ Ekron saa da no. 17 Eyinom ne sika kooko a Filistifo no de kɔbɔɔ asodi afɔre maa Yehowa+ no: Asdod+ de biako, Gasa+ de biako, Askelon+ de biako, Gat+ de biako, Ekron+ de biako. 18 Sɛnea Filistifo ahene baanum no nkurow dodow te no, saa na wɔyɛɛ sika mperekesima no, efi kurow a wɔabɔ ho ban so kosi petee mu akuraa so. Ɔbo kɛse a wɔde Yehowa adaka no sii so no ayɛ adanse wɔ Bet-Semesni Yosua afuw no mu de besi nnɛ. 19 Yehowa adaka a Bet-Semesfo+ hwɛe nti, okunkum wɔn. Okum wɔn mu mmarima aduɔson—nnipa mpem aduonum—na ɔman no dii awerɛhow efisɛ Yehowa de okunkɛse kunkum ɔman no mufo.+ 20 Ɛnna Bet-Semesfo no kae sɛ: “Hena na obetumi agyina Yehowa, Onyankopɔn kronkronni+ yi anim, na hena nkyɛn na obefi yɛn so akɔ?”+ 21 Na wotuu abɔfo kɔɔ Kiriat-Yearimfo+ nkyɛn sɛ: “Filistifo no de Yehowa adaka no asan aba, na mommra mmɛfa nkɔ mo nkyɛn.”+


#Akan Poems – Mum Cee\nTag: #Akan Poems\nNo Comments on ANIMTIA\nAnimtia nnyɛ ɛsom aduroNa asomfo anom de wɔn kotodwe…ananti ɔyiaw mmosia so dabiaaAnimtia wɔ hɔ yi, ɛtesɛ nsuo…sɛ ɛtae apɔnkyerɛni aNe mene mu kwan bubu te sɛ Jɛriko Afasuo no…ma nsu gurunyee no dani nsu fi…gye wuɔ bɛgu awuranom nan aseNti dwene san dwene bio…ansa w’abu wo yɔnko animtia B.Nnipa odwan betumi adani apɔnkye…sɛ animtia […]\nTags #Akan Poems, #AkanPoemsAboutEnslavement, #Anwensem, #GhanaianLanguagePoems, #TwiPoetry, Life\n2 Comments on ABROKWAH MMADWOA\n2 Comments on AKUAFOƆ NSAMRANE\nYɛ se yɛn mmra nantinkwa …na kro kyea hyɛ me nan yi Yɛ se yɛn mmra ano nkatumuo …na kasa ɛgoro m’anum yi Yɛ se yɛn mmra nsa pan …na gong gong ɛgoro me nsa ano yi M’adane ɔpatuo wɔ nnomaa a wɔkɔ anɔpa su krom Me yɛ dɛn goro serehehe? II Ɛnnyɛ abɔfo tuo […]\na. Ɛyɛ maapɛ na ɛmaa Kwaku …n’apɔnkye din Ne merɛ so no Na onnim ɔbaa kitiwa …ɔbaa kɛseɛ …ɔbaa tiatia …ɔbaa tintin …ɔbaa berima …ɔbaa warefoɔ …ɔbaatan mpo na w’akohunu ɔbaa yarefoɔ Sika boa ma owurawura ayaase ahorow …kosi sɛ ɔware ɔbaa animonyamfoɔ a ɔwɔ Krɔwaso b. Abaawa Afua ne Apɔnkye abakan …kɔyɛɛ abaayowa Abaawa […]\n7 Comments on AKUKU-ADAMFOƆ\nNa ɔmama abɔ mma …ama ɔnam a, na n’abati ɛɛto ahantan nnwom Efirisɛ na obu ne ho okukudam N’ɛnso wɔn a wɔhyɛ n’ase nyinaa buu no okuku-ɔdamfoɔ nnyɛ nɛ II Wo bisa sɛ ɛdeɛn ntira? Ɛneɛ tie ɛ Ɔde suahunu ɛkɔtena suatera dua ase …de pia pia nsukɔnoma kɔ dua no so Ɔfaa nyamberansɛm yi […]\nTags #Akan Poems, #Akuku-adamfoɔ, POETRY., Twi poems\n8 Comments on AYASE NTƆKWA\nAkasa akasa bebree yi fapem ne sɛn? Yɛse yɛse mframa ɛɛkeka ammodin dɔ ho asɛm Bɔyiɛ! Ib Ano jejejeje bɔ awerɛfie Sɛ sɛbi, yɛ nto ɛdan akyi pono mu Paapa, …ansa na wo bɛ bue w’ano no Hwɛ hunu sɛ Wo dan akyi pono mu ato danwee Efirisɛ ɔdɔ mu akronfoɔ kyere woa …ɛɛdɛ sene […]\nTags #Akan Poems, LGTBQ, POETRY., Twi poems


5 Mose 30 ASCB - Matej 30 CRO\nAwurade Nkyɛn Ba Ho Kɔkɔbɔ\n1Sɛ nhyira ne nnome a mede ato mo anim no nyinaa ba mo so wɔ baabiara a Awurade mo Onyankopɔn bɛhwete mo akɔ wɔ aman no mu, 2na mo ne mo mma sane ba Awurade, mo Onyankopɔn, nkyɛn, na mode mo akoma ne mo kra nyinaa yɛ ɔsetie ma no sɛdeɛ merekyerɛ mo ɛnnɛ yi a, 3ɛnneɛ, Awurade, mo Onyankopɔn de mo akradeɛ bɛma mo, na wahunu mo mmɔbɔ, na waboaboa mo ano bio afiri amanaman a ɔbɔɔ mo hwete kɔɔ so no nyinaa, asane de mo aba bio. 4Sɛ mpo, wɔapam mo kɔ akyirikyiri asase bi a ɛwɔ ɔsoro ase a, ɛfiri hɔ no, Awurade, mo Onyankopɔn, bɛboaboa mo ano asane de mo aba bio. 5Awurade Onyankopɔn de mo bɛba asase a ɛyɛ mo agyanom dea so, na moafa sɛ agyapadeɛ. Ɔbɛma mo adi yie na mo adɔɔso asene mo agyanom. 6Awurade, mo Onyankopɔn, bɛtene mo ne mo asefoɔ akoma so sɛdeɛ ɛbɛyɛ a, mode mo akoma ne mo kra nyinaa bɛdɔ no na moatena. 7Awurade, mo Onyankopɔn, de saa nnome yi nyinaa bɛgu mo atamfoɔ ne wɔn a wɔtaa mo no so. 8Afei, mobɛsane atie, adi Awurade mmara a mede rema mo ɛnnɛ no so. 9Awurade, mo Onyankopɔn, bɛma biribiara a moyɛ no asi mo yie. Ɔbɛma mo mma pii. Mo nyɛmmoa bɛdɔɔso. Na mo mfuo mu nnɔbaeɛ nso bɛbu so, ɛfiri sɛ, Awurade, mo Onyankopɔn, ani bɛgye sɛ ɔbɛma mo adi yie sɛdeɛ na ɔyɛ mo agyanom no. 10Sɛ motie Awurade, mo Onyankopɔn, nne, na modi nʼahyɛdeɛ ne ne mmara a wɔatwerɛ wɔ saa mmara nwoma no mu no so, na mode mo akoma ne mo kra dɔ no a, nʼani bɛgye mo yiedie ho.\nOwuo Ne Nkwa\n11Nokorɛm, saa mmara a merehyɛ ama mo ɛnnɛ yi sodie nyɛ den, na ɛnyɛ adeɛ a morentumi nyɛ nso. 12Ɛnni soro a enti mobɛka sɛ, “Hwan na ɔbɛkɔ soro ama yɛn na wakɔgye abrɛ yɛn, na yɛate adi so?” 13Saa ara nso na ɛnni ɛpo agya a enti mobɛka sɛ, “Hwan na ɔbɛtwa akɔ ɛpo fa nohoa ama yɛn na wakɔgye abrɛ yɛn, na yɛate adi so?” 14Dabi, asɛm no abɛn wo. Ɛda wʼano, na ɛwɔ wʼakoma mu. Ɛno enti, monni so.\n15Montie, ɛnnɛ, mede nkwa ne nkɔsoɔ, owuo ne ɔsɛeɛ asi mo anim. 16Sɛ motie Awurade, mo Onyankopɔn, mmara a merehyɛ ama mo ɛnnɛ yi, nam so dɔ Awurade, mo Onyankopɔn, nante nʼakwan mu, di ne mmara so a, mobɛnya nkwa na mo ase adɔre, na Awurade, mo Onyankopɔn bɛhyira mo wɔ asase a morekɔ akɔtena so no so.\n17Nanso sɛ mo akoma dane, sɛ moanyɛ ɔsetie, na sɛ wɔtwe mo kɔkoto anyame foforɔ, na mosom wɔn a, 18mepae mu ka kyerɛ mo ɛnnɛ sɛ, nokorɛm wɔbɛsɛe mo; morentena asase a moretwa Yordan akɔ so akɔfa sɛ agyapadeɛ no so nkyɛ.\n19Nnɛ mede nkwa ne owuo, nhyira ne nnome, asi mo anim sɛ monyi deɛ mopɛ. Mefrɛ ɔsoro ne asase sɛ adansefoɔ. Momfa nkwa, sɛdeɛ ɛbɛyɛ a, mo ne mo asefoɔ bɛnya nkwa! 20Monnɔ Awurade, mo Onyankopɔn. Monyɛ ɔsetie mma no, na momfa mo ho mma no, ɛfiri sɛ, ɔno ne mo nkwa. Ɛno na mobɛtena ase akyɛre wɔ asase a Awurade kaa ntam sɛ ɔde bɛma mo tete agyanom Abraham, Isak ne Yakob no.\nASCB : 5 Mose 30


Wo Koma Nim Yehowa Nyankopɔn? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mixe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mɛma wɔanya koma a wɔde behu me sɛ mene Yehowa; wɔbɛyɛ me man.”—YER. 24:7.\nDɛn nti na yebetumi aka sɛ na Yudafo a wɔwɔ Yeremia bere so no pii yɛ “komam momonotofo”?\nDɛn nti na ɛsɛ sɛ yɛn nyinaa hwehwɛ yɛn komam?\nYɛbɛyɛ dɛn anya ‘koma a yɛde behu’ Yehowa?\n1, 2. Dɛn nti na ebinom pɛ borɔdɔma?\nWOADI borɔdɔma pɛn? Tete no, na Israelfo nni borɔdɔma ho agoru koraa. (Nah. 3:12; Luka 13:6-9) Ɛnnɛ wodua borɔdɔma wɔ aman pii so. Ahoɔden wom, na ebinom kyerɛ sɛ ɛboa yɛn koma mpo.\n2 Bere bi Yehowa de nnipa koma totoo borɔdɔma ho. Na ɔde borɔdɔma reyɛ ntotoho kɛkɛ, na ɛnyɛ ne dɛ anaa ahoɔden a ɛwom ho asɛm na na ɔreka. Mmom na ɔrekyerɛ nea ɛwɔ nnipa komam. Asɛm a ɔkae no betumi aboa yɛne yɛn adɔfo nyinaa. Bere a yɛresusuw asɛm yi ho no, hwɛ nea Kristofo betumi asua afi mu.\n3. Borɔdɔma a wɔaka ho asɛm wɔ Yeremia ti 24 no gyina hɔ ma dɛn?\n3 Momma yenni kan nhwɛ asɛm bi a Onyankopɔn ka faa borɔdɔma ho wɔ Yeremia bere so. Afe 617 A.Y.B. no, na Yudafo no reyɛ nneɛma bi a Yehowa ani nnye ho. Enti ɔmaa Yeremia nyaa anisoadehu bi; ohuu nea ɛbɛba Yudafo so daakye. Onyankopɔn de wɔn totoo borɔdɔma akuw abien ho; kuw biako “ye paa” na biako ‘nye koraa.’ (Monkenkan Yeremia 24:1-3.) Ná borɔdɔma a enye no gyina hɔ ma Ɔhene Sedekia ne afoforo a Ɔhene Nebukadnesar de n’asraafo reba wɔn so no. Nanso na ebinom wɔ hɔ a yebetumi aka sɛ wɔyɛ borɔdɔma a eye paa. Wɔn mu bi ne Hesekiel, Daniel ne ne nnamfo baasa a na wɔwɔ Babilon ne Yudafo a na wɔde wɔn bɛkɔ hɔ no. Nkɔmhyɛ no daa no adi sɛ ebinom bɛsan akɔkyekye Yerusalem ne n’asɔrefie no, na ɛbaa mu saa ara.—Yer. 24:8-10; 25:11, 12; 29:10.\n4. Dɛn nti na asɛm a Onyankopɔn ka faa borɔdɔma a eye ho no hyɛ nkuran paa?\n4 Yehowa kaa biribi faa wɔn a wogyina hɔ ma borɔdɔma pa no ho. Ɔkae sɛ: “Mɛma wɔanya koma a wɔde behu me sɛ mene Yehowa; wɔbɛyɛ me man.” (Yer. 24:7) Eyi ne kyerɛwsɛm a adesua yi gyina so. Ɛyɛ asɛm a ɛhyɛ nkuran paa, efisɛ Onyankopɔn ankasa pɛ sɛ ɔma yɛn ‘koma a yɛde behu’ no. Ɛha yi de, “koma” no kyerɛ obi nipaban. Yɛpɛ sɛ yenya koma a yɛde behu no na yɛabɛka ne nkurɔfo ho. Dɛn na ɛbɛboa yɛn ma yɛanya koma a ɛte saa? Ɛsɛ sɛ yesua Onyankopɔn Asɛm de bɔ yɛn bra na yɛsakra yɛn adwene dan fi yɛn bɔne ho. Afei ɛsɛ sɛ yehyira yɛn ho so ma Onyankopɔn na yɛbɔ asu Agya, Ɔba ne honhom kronkron din mu. (Mat. 28:19, 20; Aso. 3:19) Woatu saa anammɔn yi dedaw? Anaa afei na woafi ase ne Yehowa Adansefo rebɔ ma enti woretu saa anammɔn no?\n5. Henanom titiriw na Yeremia kyerɛw wɔn ho asɛm?\n5 Sɛ afei na woafi ase retu saa anammɔn yi oo, sɛ nso woatu ne nyinaa awie oo, ehia sɛ wohwɛ wo nsusuwii ne wo nneyɛe yiye. Adɛn ntia? Yebehu nea enti a ɛte saa bere a yɛresusuw asɛm a Yeremia san ka faa koma ho no. Yeremia nhoma no fã bi ka aman a atwa Yuda ho ahyia ho asɛm, nanso nea ɛka ho asɛm titiriw ne Yuda man no. Ɔkaa saa asɛm no wɔ wɔn ahemfo baanum bi bere so. (Yer. 1:15, 16) Henanom titiriw na Yeremia kyerɛw wɔn ho asɛm? Na eyinom yɛ mmarima, mmea, ne mmofra a wɔahyira wɔn ho so ama Yehowa dedaw. Mose bere so tɔnn na wɔn nananom gye toom sɛ wɔde wɔn ho bɛma Yehowa. (Ex. 19:3-8) Yeremia bere so nso, ɔman no ka too so sɛ wɔahyira wɔn ho so ama Onyankopɔn. Wɔkae sɛ: “Yɛaba wo nkyɛn, efisɛ wo Yehowa, wone yɛn Nyankopɔn.” (Yer. 3:22) Nanso na wɔn koma te dɛn?\nNA WƆN KOMA HIA “OPREHYƐN”\n6. Dɛn nti na ɛsɛ sɛ yɛma nea Onyankopɔn ka faa koma ho no ho hia yɛn?\n6 Ɛnnɛ dɔkotafo de abɛɛfo mfiri hwehwɛ obi koma mu hu sɛnea ɛyɛ adwuma. Nanso Yehowa deɛ, otumi yɛ nea ɛsen saa koraa. Eyi ho nhwɛso ne nea ɔkae wɔ Yeremia bere so no. Ɔkae sɛ: “Koma yɛ okontomponi sen ade nyinaa na ne ho yɛ ahometew. Hena na obetumi ahu mu? Me, Yehowa, me na mehwehwɛ koma mu . . . , sɛ mɛma obiara sɛnea n’akwan ne ne nneyɛe te.” (Yer. 17:9, 10) Ɛnyɛ koma a ɛda yɛn mu a ɛbɔ kimkim yi na Yehowa hwehwɛ mu; asɛm yi yɛ kasakoa. “Koma” a Bible ka ho asɛm wɔ ha no kyerɛ sɛnea yɛte ankasa wɔ yɛn mu: nea yɛn ani gye ho, yɛn nsusuwii, yɛn suban, nea yetumi yɛ, ne nea yɛde sisi yɛn ani so. Wowɔ saa koma no bi. Onyankopɔn hwehwɛ koma mu, na wo nso wubetumi ahwehwɛ wo koma mu.\n7. Dɛn na Yeremia ka faa Yudafo dodow no ara koma ho?\n7 Sɛ yɛpɛ sɛ yɛhwehwɛ yɛn koma mu a, yebetumi abisa yɛn ho sɛ, ‘Ná Yudafo a wɔwɔ Yeremia bere so no koma te dɛn?’ Wo de, hwɛ mmuae a Yeremia mae. Ɔkae sɛ, ‘Israel fie nyinaa yɛ komam momonotofo.’ Ná ɛnyɛ Yudafo mmarima twetiatwa ho asɛm na Yeremia reka. Yɛyɛ dɛn hu saa? Na wadi kan aka sɛ: “‘Hwɛ! Nna bi reba,’ Yehowa asɛm ni, ‘na obiara a watwa twetia nanso ɔda so wɔ ne momonoto mu no, mebu no atɛn.’” Na Yudafo mmarima atwa twetia de, nanso na wɔyɛ “komam momonotofo.” (Yer. 9:25, 26) Ɛnde, saa asɛm yi kyerɛ dɛn?\n8, 9. Dɛn na na ɛsɛ sɛ Yudafo dodow no ara yɛ wɔn koma?\n8 Onyankopɔn maa Yudafo no huu nea ɛsɛ sɛ wɔyɛ, na eyi ma yehu nea ‘komam momonoto’ kyerɛ. Ɔka kyerɛɛ Yudafo no sɛ: “Muntwa mo koma twetia, mo Yuda mmarima ne Yerusalemfo, na mo nneyɛe bɔne nti m’abufuw amfi adi.” Ɛhe na wɔn nneyɛe bɔne no fi? Efi wɔn mu, wɔn komam tɔnn. (Monkenkan Marko 7:20-23.) Onyankopɔn maa Yeremia huu Yudafo nneyɛe bɔne no farebae. Asɛm no ara ne sɛ na wɔasen wɔn koma. Na wɔn nsusuwii ne wɔn suban yɛ bɔne wɔ Yehowa ani so. (Monkenkan Yeremia 5:23, 24; 7:24-26.) Enti Onyankopɔn ka kyerɛɛ wɔn sɛ: “Momma wontwa mo twetia mma Yehowa na muntwa mo koma twetia.”—Yer. 4:4; 18:11, 12.\n9 Enti sɛ yɛbɛka a, na ehia sɛ Yudafo a wɔwɔ Yeremia bere so no yɛ wɔn koma “oprehyɛn,” kyerɛ sɛ ‘wotwa wɔn koma twetia.’ Saa na Mose beresofo no yɛe. (Deut. 10:16; 30:6) Ɛnde, na Yudafo no bɛyɛ dɛn ‘atwa wɔn koma twetia’? Biribiara a na ama wɔn koma asi kyekye a ɛmma wɔnyɛ Onyankopɔn apɛde no, na ɛsɛ sɛ woyi no akwa. Ebi ne wɔn nsusuwii ne wɔn suban.—Aso. 7:51.\n‘KOMA A YƐDE BEHU’ NO NNƐ\n10. Dɛn na Dawid yɛe a yebetumi asuasua?\n10 Yɛda Onyankopɔn ase paa sɛ wama yɛahu nea sɛnkyerɛnne kwan so koma no kyerɛ! Nanso ebia ebinom bebisa sɛ, ‘Eyi fa Yehowa Adansefo a wɔwɔ hɔ nnɛ ho dɛn?’ Asafo no mufo dodow no ara de nokwaredi resom Yehowa na wɔbɔ bra pa; wɔnyɛ wɔn ade sɛ Yudafo pii a na wɔte sɛ ‘borɔdɔma a enye’ no. Nanso kae adesrɛ a ɔtreneeni Dawid de too Yehowa anim yi: “O Onyankopɔn, pɛɛpɛɛ me mu, na hu nea ɛwɔ me koma mu. Hwehwɛ me mu, na hu me mu dadwen, na hwɛ sɛ mmusu kwan bi wɔ me mu anaa.”—Dw. 17:3; 139:23, 24.\n11, 12. (a) Dɛn nti na ɛsɛ sɛ yɛn mu biara hwehwɛ ne komam? (b) Dɛn na Onyankopɔn renyɛ?\n11 Yehowa pɛ sɛ yɛn mu biara yɛ nea ɛsɔ n’ani daa. Ɔmpɛ sɛ yɛyɛ biribiara a ɛbɛsɛe yɛne no ntam. Yeremia kaa treneefo ho asɛm sɛ: “O asafo Yehowa, wo na wohwehwɛ ɔtreneeni mu; wo na wuhu asaabo ne koma mu.” (Yer. 20:12) Sɛ Yehowa hwehwɛ ɔtreneeni mpo komam a, ɛnde ɛsɛ sɛ yɛn ankasa hwehwɛ yɛn koma mu hu nea ɛwom. (Monkenkan Dwom 11:5.) Sɛ yɛyɛ saa a, ebia yebehu suban anaa akɔnnɔ bi a asuma yɛn komam a ehia sɛ yɛyɛ ho biribi. Ebia yebehu nneɛma bɔne bi a ama yɛn koma asi kyekye a ebehia sɛ yɛyɛ “oprehyɛn” twitwa gu. Eyi bɛyɛ te sɛ nea yɛretwa yɛn koma twetia. Sɛ worehwehwɛ wo komam a, nneɛma bɛn na ɛsɛ sɛ wogyen w’ani hwɛ? Sɛ wuhu biribi a enye a, wobɛyɛ dɛn ayɛ nsakrae?—Yer. 4:4.\n12 Ɛsɛ sɛ yehu sɛ Yehowa renhyɛ yɛn sɛ yɛnyɛ nsakrae. Ɔka kyerɛɛ “borɔdɔma a eye” no sɛ ɔbɛma “wɔanya koma a wɔde behu” no; wɔanka sɛ ɔbɛhyɛ wɔn ma wɔasakra wɔn koma. Ná ɛsɛ sɛ wɔn ankasa hu sɛ wohia koma a ebetie Onyankopɔn na ahu no. Saa ara na ɛsɛ sɛ yɛn nso yɛyɛ.\nSɛ yɛhwehwɛ yɛn komam yi akɔnnɔ bɔne fi mu a, Onyankopɔn behyira yɛn\n13, 14. Ɛbɛyɛ dɛn na Kristoni bi koma apira no?\n13 Yesu kae sɛ: “Koma no mu na nsusuwii bɔne, awudi, awaresɛe, aguamammɔ, korɔnbɔ, adansekurum, ne abususɛm fi ba.” (Mat. 15:19) Sɛ obi koma gyigye no ma ɔsɛe aware anaa ɔbɔ aguaman na wannu ne ho a, ebetumi asɛe ɔne Onyankopɔn ntam koraa. Nanso sɛ obi anyɛ bɔne a emu yɛ duru yi bi mpo a, ebia ɔbɛsosɔ akɔnnɔ bɔne so wɔ ne komam. (Monkenkan Mateo 5:27, 28.) Eyi nti ehia sɛ daa yɛhwehwɛ yɛn koma mu. Wopɛɛpɛe wo koma mu a, wuhu sɛ wowɔ ɔbea anaa ɔbarima bi ho akɔnnɔ wɔ wo komam? Wowɔ akɔnnɔ bi a Onyankopɔn ani nnye ho anaa? Wohwɛ a, ehia sɛ woyɛ nsakrae?\n14 Ebia onua bi renhyɛ da nni awu nanso obetumi anya ne nua Kristoni bi ho abufuw araa ma watan no ne komam. (Lev. 19:17) Su a ɛte saa bɛma ne koma asi kyekye, enti ehia sɛ omia n’ani yi fi ne mu.—Mat. 5:21, 22.\n15, 16. (a) Dɛn na Kristoni bi yɛ a, ɛbɛkyerɛ sɛ ɔyɛ ‘komam momonotoni’? (b) Dɛn nti na wususuw sɛ Yehowa ani nnye “komam momonotofo” ho?\n15 Anigyesɛm ne sɛ Kristofo dodow no ara nni koma bɔne a ɛte saa. Nanso Yesu kae sɛ “nsusuwii bɔne” nso wɔ koma no mu. Sɛ yɛanhwɛ yiye a nsusuwii bɔne anaa adwene a ɛmfata betumi agu yɛn ho fĩ. Ɛho nhwɛso ni: Ebia obi bɛka sɛ ɔpɛ n’abusuafo asɛm enti biribiara obegyina wɔn akyi. Mfomso nni ho sɛ Kristoni benya “tema” ama n’abusuafo. Bible ka sɛ “nna a edi akyiri” yi mu no, nnipa dodow no ara rennya tema mma afoforo. Nokware Kristofo nsua su a ɛte saa. (2 Tim. 3:1, 3) Nanso yɛanhwɛ yiye a, yɛbɛka sɛ “mogya mu yɛ duru,” enti sɛ yɛn busuani yɛ bɔne koraa a na yegyina n’akyi. Sɛ obi ne yɛn busuani nya asɛm a, wobɛhwɛ na yɛagye ama yɛn ho. Wo de, hwɛ nea saa su yi maa Dina nuabarimanom yɛe. (Gen. 34:13, 25-30) Su koro yi ara na na ɛwɔ Absalom komam a ɛma okum Amnon. (2 Sam. 13:1-30) Nokwasɛm ne sɛ “nsusuwii bɔne” betumi adi awu.\n16 Nokware Kristofo de, yɛnhwɛ kwan sɛ yɛbɛtwe tuo anaa sekan akum yɛn yɔnko. Nanso sɛ yɛn nua Kristoni yɛ yɛn busuani biribi a, anhwɛ a yebenya ne ho menasepɔw. Ebetumi aba sɛ asɛm no nte saa, na mmom yɛn adwene na ɛyɛ yɛn saa. Sɛ ɛba saa na sɛ onua no to nsa frɛ yɛn sɛ yɛmmra ne fie a, ebia yɛrenkɔ. Na sɛ yɛmpɛ sɛ yɛkɔ ne fie a, ɛnde yɛrenna nnwen ho mpo sɛ yɛbɛto nsa afrɛ no aba yɛn fie. (Heb. 13:1, 2) Sɛ obi nya ne nua Kristoni ho menasepɔw anaa ɔyɛ n’adwene sɛ ɔne no mmɔ a, ɛyɛ aniberesɛm paa, efisɛ ɛnkyerɛ ɔdɔ. Sɛ obi yɛ saa a, Yehowa a ɔhwehwɛ komam no bebu no sɛ ɔyɛ ‘komam momonotoni,’ kyerɛ sɛ ontwaa ne koma twetia. (Yer. 9:25, 26) Kae asɛm a Yehowa ka kyerɛɛ Yudafo no. Ɔkae sɛ: “Muntwa mo koma twetia.”—Yer. 4:4.\nNYA KOMA A ‘WODE BEHU’ ONYANKOPƆN NA HWƐ SO YIYE\n17. Sɛ yesuro Yehowa a, ɔkwan bɛn so na ɛbɛboa yɛn ma yɛanya koma a etie no?\n17 Sɛ wohwehwɛ wo komam a, ebia wubehu sɛ womfa Yehowa afotu nni dwuma sɛnea ɛsɛ. Ɔkwan bi so no, ebia ‘wuntwaa wo koma twetia.’ Ebia wubehu sɛ nnipa ho suro, akɛsesɛm, atuatew, anaa ahantan wɔ wo komam. Sɛ saa a, kae sɛ ɛnyɛ wo nko ara na wote saa. (Yer. 7:24; 11:8) Yeremia kae sɛ na Yudafo a wɔwɔ ne bere so no bi wɔ “asoɔden ne atuatew koma.” Ɔde kaa ho sɛ: “Wɔanka wɔn komam sɛ: ‘Afei de, momma yensuro Yehowa yɛn Nyankopɔn, nea ɔtɔ osu, na ɔma adonsu.’” (Yer. 5:23, 24) Enti sɛ yebu Yehowa na yesuro no a, ɛrenyɛ den sɛ ‘yebetwa yɛn koma twetia.’ Eyi bɛboa ma yɛn mu biara anya koma a etie Onyankopɔn.\n18. Ɛbɔ bɛn na Yehowa hyɛɛ wɔn a wɔwɔ apam foforo no mu no?\n18 Sɛ yɛbɔ yɛn ho mmɔden a, Yehowa bɛma yɛn ‘koma a yɛde behu no.’ Wahyɛ Kristofo a wɔasra wɔn a wɔwɔ apam foforo no mu bɔ sɛ: “Mede me mmara bɛhyɛ wɔn mu na makyerɛw wɔ wɔn komam. Na mɛyɛ wɔn Nyankopɔn na wɔn nso ayɛ me man.” Ɔde kaa ho sɛ: “Obi renkyerɛ ne yɔnko ne ne nua bio sɛ, ‘Munhu Yehowa!’ Efisɛ wɔn nyinaa behu me, efi akumaa so kosi ɔkɛse so . . . Na mede wɔn mfomso befiri wɔn, na wɔn bɔne nso, merenkae bio.”—Yer. 31:31-34. *\n19. Anidaso bɛn na nokware Kristofo wɔ?\n19 Sɛ yɛn anidaso ne sɛ yɛbɛkɔ soro oo, yɛbɛtena asase so oo, yɛn nyinaa koma so ade ne sɛ yebehu Yehowa na yɛne ne nkurɔfo abom asom no. Nanso sɛ yebetumi ahu Yehowa daa a, gye sɛ ɔde yɛn bɔne firi yɛn. Ɔnam Kristo agyede no so na ɔbɛyɛ saa. Ɛnde, sɛ Onyankopɔn ayɛ krado sɛ ɔde yɛn bɔne befiri yɛn a, wunnye nni sɛ ɛsɛ sɛ yeyi menasepɔw biara fi yɛn mu na yɛde afoforo bɔne firi wɔn? Sɛ yɛyere yɛn ho yi abufuw ne nitan biara fi yɛn komam a, ɛbɛboa yɛn koma. Eyi bɛkyerɛ sɛ yɛpɛ sɛ yɛsom Yehowa na yehu no yiye. Ɛbɛyɛ te sɛ nea yɛn na Yehowa nam Yeremia so reka asɛm yi akyerɛ yɛn: “Mobɛhwehwɛ me, na mubehu me, efisɛ mode mo koma nyinaa na ɛbɛhwehwɛ me. Mɛma moahu me.”—Yer. 29:13, 14.\n^ nky. 18 Wɔakyerɛkyerɛ apam foforo no mu wɔ Onyankopɔn Asɛm a Ɔnam Yeremia so De Ama Yɛn nhoma no ti 14.


Nnwom 10 NA-TWI - Atemmu ho mpaebɔ - O Awurade, adɛn - Bible Gateway\nNnwom 9Nnwom 11\nNnwom 10 Nkwa Asem (NA-TWI)\n10 O Awurade, adɛn nti na wowɔ akyirikyiri saa? Adɛn nti na wuhintaw wo ho mmere a yɛrehu amane? 2 Nnebɔneyɛfo yɛ ahantan na wɔtane mmɔborɔfo ani. Kyere wɔn wɔ wɔn mfiri a wɔasunsum mu. 3 Ɔdebɔneyɛfo ani gye ne bɔne ho; oniberefo dome Awurade na ɔpo no.


신명기 4 KLB - 5 Mose 4 ASCB\nƆsetie Ho Afotuo\n1Afei, Israel montie mmara ne nhyehyɛeɛ a merebɛkyerɛkyerɛ mo yi yie. Monni so na moanya nkwa, na moatumi akɔ asase a Awurade mo agyanom Onyankopɔn de rema mo no so na moatena hɔ. 2Mommfa bi nka ho, na monnyi biribiara nso mfiri mmara a Awurade mo Onyankopɔn de ama me sɛ memfa mma mo no mu, na mmom monni so.\n3Mode mo ani hunuu deɛ Awurade yɛɛ mo wɔ Baal-peor no. Ɔsɛee nnipa pii a na wɔsom abosom no. 4Nanso, wɔn a na wɔdi Awurade mo Onyankopɔn nokorɛ nyinaa da so te ase bɛsi ɛnnɛ.\n5Sɛ moduru asase a mobɛtena so no so a, yeinom ne mmara a ɛsɛ sɛ modi so. Ɛfiri Awurade, yɛn Onyankopɔn, nkyɛn. Ɔde ama me sɛ memfa mma mo. 6Sɛ modi so a, ɛbɛma mo agye nim wɔ adwene ne nyansa mu. Na sɛ aman a wɔatwa mo ho ahyia no te saa mmara yi a, wɔbɛteam sɛ, “Ɔman bɛn na wɔwɔ nyansa ne adwene sɛ Israel!” 7Ɔman kɛseɛ bɛn na ɛwɔ onyame a ɔbɛn wɔn pɛɛ te sɛ Awurade, yɛn Onyankopɔn, a yɛfrɛ no a ɔgye yɛn so yi? 8Na ɔman bɛn na ɛwɔ edin sei a ɛwɔ mmara pa te sɛ saa mmara yi a mede rema mo ɛnnɛ yi?\n9Monhwɛ yie! Monhwɛ yie pa ara na mo werɛ amfiri deɛ moahunu sɛ Awurade yɛ ma mo. Sɛ mote ase yi, mommma saa nsɛm yi mfiri mo adwene mu da! Na monhwɛ nso sɛ mo mma ne mo nananom nso bɛte. 10Ka kyerɛ wɔn, ne titire no, ɛda a mokɔgyinaa Awurade mo Onyankopɔn anim wɔ bepɔ Horeb a ɔka kyerɛɛ me sɛ, “Frɛ ɔmanfoɔ no wɔ mʼanim na mɛkyerɛ wɔn deɛ wɔnyɛ no. Sɛ ɛba saa a, wɔbɛsua sɛdeɛ wɔbɛdi me ni berɛ dodoɔ a wɔte ase no, na ɛnam so ma wɔatumi akyerɛ wɔn mma mmara no.” 11Mobɛgyina bɛnee bepɔ no ayaase ɛberɛ a na bepɔ no rehye no. Egyaframa no tu kɔɔ soro a omununkum ne esum kabii aduru no. 12Na Awurade kasa faa ogya no mu kyerɛɛ mo. Motee nsɛm no, nanso moanhunu no. Ɛnne kɛkɛ na ɛbaeɛ. 13Ɔdaa nʼapam a ɔkyerɛɛ mo sɛ monni so no adi; mmaransɛm edu a ɔtwerɛɛ guu aboɔ ɛpono mmienu so no. 14Saa ɛberɛ no na Awurade hyɛɛ me sɛ memfa mmara a ɛsɛ sɛ modi so wɔ asase a morebɛhyɛne so akɔtena so no mma mo.\n15Monhwɛ yie! Ɛberɛ a Awurade kasa faa ogya mu kyerɛɛ mo firi bepɔ Horeb so no, moanhunu no. 16Ɛno enti, Monnnaadaa mo ho nyɛ mfoni hunu bi wɔ mo tirim sɛ ɔyɛ ɔbaa anaa ɔbarima, 17aboa anaa anomaa, 18aboa a ɔwea fam anaa nsuomnam. 19Na sɛ mohwɛ ewiem na mohunu owia, ɔsrane ne nsoromma a, mma wɔnntwetwe mo nkɔsom wɔn. Awurade, mo Onyankopɔn, yɛɛ saa ewiem abɔdeɛ yi maa nnipa a wɔwɔ asase so nyinaa. 20Na mo deɛ, Awurade yii mo firii dadeɛ fononoo mu wɔ Misraim sɛ mommɛyɛ nʼadedifoɔ sɛdeɛ mote ɛnnɛ yi.\n21Mo enti, Awurade bo fuu me yie. Ɔkaa ntam sɛ, merentwa Asubɔnten Yordan nkɔ asase pa a Awurade, mo Onyankopɔn, de rema mo sɛ mo agyapadeɛ sononko no so da. 22Ɛwom sɛ mobɛtwa Yordan akɔtena hɔ asase no so, na me deɛ, mɛwu wɔ asuo no fa ha. 23Enti, monhwɛ yie na moammu apam a Awurade, mo Onyankopɔn, ne mo ayɛ no so. Sɛ moyɛ abosom sɛso biara a mo Awurade mo Onyankopɔn abra mo no a, na ɛkyerɛ sɛ, moabu apam no so. 24Awurade, mo Onyankopɔn, yɛ Onyame ninkunfoɔ ne ogya a ɔhye adeɛ Onyankopɔn.\n25Moawowo mma ne mmanana akyi, na moatena asase no so akyɛre no, sɛ bɔne fa mo na moyɛ ohoni bi nam so yɛ bɔne wɔ Awurade mo Onyankopɔn ani so nam so hyɛ no Abufuo a, 26mefrɛ ɔsoro ne fam sɛ mʼadansefoɔ de tia mo saa ɛda yi sɛ, ntɛm so, mobɛhye afiri asase a moretwam wɔ so akɔ Yordan akɔfa no so. Morentena hɔ nkyɛ na wɔasɛe mo pasapasa. 27Na Awurade bɛbɔ mo apansam aman mu a mo mu kakra bi na wɔbɛtena ase. 28Ɛhɔ a ɛyɛ ahɔhosase no so na mobɛsom ahoni a wɔde nnua ne aboɔ na ayɛ, anyame a wɔnhunu adeɛ na wɔnte asɛm na wɔnnidi nte hwa no. 29Ɛhɔ na mobɛpere bio ahwehwɛ Awurade mo Onyankopɔn. Na sɛ mode mo akoma ne mo kra nyinaa hwehwɛ no a, mobɛhunu no. 30Sɛ ɔhaw bi to mo na yeinom nyinaa ba mo so a, akyire no, mobɛsane akɔ Awurade mo Onyankopɔn nkyɛn na moayɛ ɔsetie ama no. 31Ɛfiri sɛ, mo Awurade mo Onyankopɔn no yɛ mmɔborɔhunu Onyankopɔn. Ɔrennya mo na ɔrensɛe mo anaa ne werɛ remfiri apam a ɔne mo agyanom pameeɛ a ɔkaa ntam sii so no.\n32Hwehwɛ abakɔsɛm mu firi ɛberɛ a Onyankopɔn bɔɔ nnipa wɔ asase so bɛsi ɛnnɛ yi. Afei, hwehwɛ firi ɔsoro ano kɔsi ɔsoro ano. Hwɛ sɛ biribi kɛseɛ a ɛte sɛ yei asi pɛn anaasɛ woate biribi saa pɛn? 33Ɔman bi ate Onyankopɔn nne sɛ ɔrekasa afiri ogya mu sɛdeɛ moteeɛ na wɔda so te ase yi anaa? 34Onyame foforɔ bi nam ɔgye a ɔnam amanehunu, nsɛnkyerɛnneɛ a ɛyɛ nwanwa, ɔko, tumidie ne ahodwiredeɛ so agye ɔman bi afiri ɔman foforɔ bi nsam afa sɛ ne dea anaa? Nanso, saa na Awurade, mo Onyankopɔn, yɛ maa mo wɔ Misraim a mo ani hunuiɛ.\n35Ɔdaa yeinom nyinaa adi kyerɛɛ mo sɛdeɛ ɛbɛyɛ a mobɛhunu sɛ Awurade yɛ Onyankopɔn a nʼakyi obi nni hɔ. 36Ɔmaa motee ne nne firi soro nam so tenetenee mo so. Ɔmaa mohunuu ne ogya fadum wɔ asase so, ɛnna motee ne nne firii ogya no mfimfini. 37Esiane sɛ na ɔpɛ mo agyanom asɛm, na ɔpɛɛ sɛ ɔhyira wɔn asefoɔ enti na ɔno ara nam ne tumi kɛseɛ so yii mo firii Misraim no. 38Ɔpamoo saa aman yi a na wɔn ho yɛ den sene mo wɔ mo anim sɛdeɛ mobɛba wɔn asase so abɛdi so sɛdeɛ ɛte ɛnnɛ yi.\n39Enti, monkae na momma no ntim mo akoma mu: Awurade yɛ Onyankopɔn wɔ ɔsoro ne asase so, na onyame bi nka ne ho bio! 40Sɛ moyɛ ɔsetie ma mmara no ne ahyɛdeɛ no a mede bɛma mo ɛnnɛ no a, ɛbɛsi mo ne mo mma yie. Mobɛnyini akyɛre wɔ asase a Awurade mo Onyankopɔn de rema mo afebɔɔ no so.\nApueeɛ Fam Dwanekɔbea Nkuropɔn\n41Afei, Mose yii nkuropɔn mmiɛnsa bi wɔ Yordan apueeɛ fam 42a, sɛ ɛba sɛ obi akum obi a wanhyɛ da na ɔnni onipa ko no ho menasepɔ bi a, ɔtumi dwane kɔ hɔ kɔbɔ ne ho adwaa. 43Ɔyii Beser a ɛda ɛserɛ ne asase tata so no maa Rubenfoɔ. Ɔde Ramot a ɛwɔ Gilead no maa Gadfoɔ ɛnna ɔde Golan a ɛwɔ Basan no nso maa Manase abusuakuo.\n44Yeinom ne mmara a Mose de maa Israelfoɔ no. 45Israelfoɔ no firii Misraim no, yeinom ne akwankyerɛ, mmara ne ahyɛdeɛ a Mose de maa wɔn 46ɛberɛ a wɔduruu bɔnhwa a ɛbɛn Bet-Peor a ɛda Asubɔnten Yordan apueeɛ fam. Kane no, na Amorifoɔ na wɔte asase yi so ɛberɛ a wɔn ɔhene Sihon a ɔfiri Hesbon di adeɛ. Mose ne Israelfoɔ firi Misraim ɛreba no, wɔsɛe ɔhene yi ne nkurɔfoɔ. 47Wɔfaa nʼasase no sane faa Basanhene Og asase nso kaa ho. Saa ahemfo baanu yi na wɔyɛ Amorifoɔ ahemfo a wɔte Yordan apueeɛ. 48Saa asase yi na ɛfiri Aroer a ɛda Arnon subɔnhwa ano kɔsi Sion bepɔ, a wɔfrɛ no Hermon no ho. 49Israelfoɔ no sane faa nsaase a ɛfiri Araba ɛpo no ano kɔsi bepɔ Pisga ase.\nASCB : 5 Mose 4


Nea Ɛmaa Ɔsɔfoɔ Bi Gyaee N’asɔre | Nsɛm a Wɔbisabisa\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Urdu Vietnamese Waray-Waray Xhosa Zulu\nNSƐM A WƆBISABISA | ANTONIO DELLA GATTA\nBERƐ a Antonio Della Gatta de mfie nkron suaa adeɛ wɔ Rome wieeɛ no, wɔhyɛɛ no sɔfoɔ afe 1969 mu. Akyire yi, ɔkɔhwɛɛ asɔfoɔ sukuu bi so wɔ Naples mpɔtam wɔ Italy. Saa berɛ no ɔgyee berɛ suaa adeɛ dwendwenee ho, na ɔbɛhuu sɛ Katolekfoɔ nkyerɛkyerɛ nnyina Bible so. Nyan! twerɛfoɔ ne no twetwee nkɔmmɔ faa ne som ho.\nWɔwoo me wɔ Italy afe 1943 mu. Ná me ne me nuanom ne yɛn papa te akuraa bi ase, na na me papa yɛ kapentani a ɔsan yɛ kua. Na yɛn awofoɔ yɛ Katolekfoɔ mapa, enti wɔde tetee yɛn.\nDɛn na ɛkaa wo ma wobɛyɛɛ ɔsɔfoɔ?\nBerɛ a meyɛ abarimaa no, sɛ mehu sɛ asɔfoɔ gyina hɔ rekyerɛkyerɛ a, na ɛyɛ me fɛ. Nea na ɛku me koraa ne sɛnea wɔkasa ne sɛnea wɔyɛ wɔn amanneɛ ahodoɔ no. Enti mebɔɔ me tirim sɛ daakye mɛyɛ ɔsɔfoɔ. Medii mfie 13 no, me maame de me kɔtoo sukuu bi mu. Na sukuu no tete mmarimaa ma wɔbɛyɛ asɔfoɔ.\nBaabi a wɔtetee wo no, na mosua Bible?\nNa yɛnhyɛ da nsua. Berɛ a medii mfie 15 no, me tikya bi bɛkyɛɛ me Bible no fã bi a Yesu asetena ne ne som ho nsɛm wom. Mekenkan no mpɛn pii. Medii mfie 18 no, mekɔsuaa adeɛ wɔ Katolek suapɔn ahodoɔ mu wɔ Rome. Pope na na ɔhwɛ suapɔn no so. Mesuaa Latin, Greek, abakɔsɛm, nyansapɛ, nnipa adwene ho nsɛm, ne nyamekyerɛ. Ná yɛakye Bible mu nsɛm bi agu yɛn tirim a yɛtaa ka, na ɛdu Kwasiada na wɔyɛ asɔre a, wɔkenkan Bible ma yɛte bi. Nanso yɛanhyɛ da ansua Bible no.\nWobɛhwɛɛ asɔfoɔ sukuu so. Ɛnneɛ na adekyerɛ ka w’adwuma ho?\nNá m’adwuma ankasa ne sɛ mɛhwɛ atoto nneɛma wɔ sukuu no mu. Nanso ɛtɔ da a, na mekyerɛ sukuufoɔ no mmara a Vatican Badwa a Ɛto so Mmienu hyehyɛeɛ no.\nWoyɛɛ dɛn huu sɛ asɛm wɔ asɔre no nkyerɛkyerɛ ho?\nNa nneɛma mmiɛnsa bi ha me. Na asɔre no de ne ho hyɛ amanyɔsɛm mu. Wɔmaa kwan maa asɔfoɔ ne asɔremma buu bra biara a wɔpɛ. Afei mehuu sɛ Katolekfoɔ nkyerɛkyerɛ bi mfa kwan mu. Na mebisa me ho sɛ, “Ɛbɛyɛ dɛn na ɔdɔ Onyankopɔn atwe abɔnefoɔ aso daa berɛ a wɔawu? Enti Onyankopɔn pɛ sɛ berɛ biara a yɛbɛbɔ mpae no, yɛse roso anaa?” *\nƐnneɛ dɛn na woyɛeɛ?\nMede nisuo ne nkotɔsrɛ kɔɔ Onyankopɔn anim. Afei nso metɔɔ Katolekfoɔ Jerusalem Bible foforɔ a wɔtintimii wɔ Italia kasa mu no bi, na mefirii aseɛ kenkanee. Kwasiada anɔpa bi a mapɔn Mass de m’atadeɛ resɛn hɔ no, mmarima mmienu bi bɛpuee hɔ. Wɔkaa sɛ wɔyɛ Yehowa Adansefoɔ. Yɛn ani baa yɛn ho so no, na yɛabɔ Bible mu nkɔmmɔ bɛboro dɔnhwere baako. Wɔkyerɛɛ me nea ɛbɛma mahu nokorɛ som.\nWohuu ahɔhoɔ no sɛn?\nMehuu sɛ wɔnim nea wɔreka, na na ɛnyɛ den mma wɔn sɛ wɔne me bɛsusu nsɛm ho afiri Katolek Bible no mu. Nokwasɛm nie, me ho dwirii me paa. Akyire yi, Ɔdansefoɔ foforɔ a ne din de Mario bɛsraa me. Na ɔwɔ me ho aboterɛ, na Memeneda anɔpa biara, nsuo retɔ oo, awia rebɔ oo, nnɔnkron bɛbɔ no, na ɔgyina pon ano rebɔ mu.\nAsɔfoɔ a wɔaka no nso ɛ, dɛn na wɔyɛeɛ?\nMekaa sɛ wɔmmɛtie nkɔmmɔ no bi, nanso na wɔmmu no aniberesɛm. Nanso me deɛ, na memfa Bible adesua no nni agorɔ. Mesuaa nneɛma pii. Mebɛhuu nea enti a Onyankopɔn ama kwan ma nsɛmmɔnedie ne amanehunu rekɔ so. Saa berɛ no, na wei yɛ biribi a ɛkyere m’adwene.\nWo mpanimfoɔ no anyɛ biribi a ɛbɛma woagyae Bible no sua?\nAfe 1975 mu no, mekɔɔ Rome mpɛn pii kɔkyerɛɛ m’adwene wɔ nsɛm ho. Me mpanimfoɔ no bɔɔ mmɔden sɛ wɔbɛsesa m’adwene, nanso wɔn mu biara amfa Bible anni dwuma. Afei January 9, 1976 no, metwerɛ kɔmaa me mpanimfoɔ a wɔwɔ Rome no sɛ magyae Katolek Asɔre no. Nnanu akyi no mefirii sukuu mu hɔ, na mefaa keteke kɔɔ Yehowa Adansefoɔ nhyiamu. Na asafo ahodoɔ na ahyiam, na wei ne berɛ a edi kan koraa a mekɔɔ wɔn nhyiamu. Nea ɛkɔɔ so wɔ hɔ nyinaa yɛ me ade foforɔ! Mehuu sɛ Adansefoɔ no nyinaa kurakura Bible, na sɛ ɔkasafoɔ bi bɔ twerɛsɛm a, na wɔn nyinaa abue.\nDɛn na w’abusuafoɔ kaeɛ?\nWɔn mu pii sɔre tiaa me paa. Nanso na me nuabarima bi ne Yehowa Adansefoɔ resua adeɛ wɔ Lombardy wɔ Italy atifi fam. Enti mekɔɔ ne nkyɛn, na Adansefoɔ a wɔwɔ hɔ boa ma menyaa dan ne adwuma. Saa afe no ara mu na mebɔɔ asu bɛyɛɛ Yehowa Danseni.\nAfei paa na mahu sɛ mabɛn Onyankopɔn\nWoanu wo ho anaa?\nDabida! Afei paa na mahu sɛ mabɛn Onyankopɔn. Efisɛ nea menim fa ne ho no gyina Bible so na ɛnyɛ nyansapɛ anaa asɔre atetesɛm. Seesei metumi de ahotɔsoɔ ka Onyankopɔn ho asɛm kyerɛ afoforɔ.\n^ nky. 13 Bible no bua nsɛmmisa yi ne afoforɔ pii. Hwɛ BIBLE NKYERƐKYERƐ > BIBLE NSƐMMISA HO MMUAE.


2 Petro 3 AKCB - אגרתו השנייה של פטרוס השליח 3 HHH\nAwurade Ba A Ɔbɛba Bio No\n1Adɔfonom, eyi ne krataa a ɛto so abien a makyerɛw abrɛ mo. Mekyerɛw sɛ mede rebɛkae mo, de akanyan mo adwene. 2Mepɛ sɛ mokae nsɛm a adiyifo akronkron no kaa no mmere bi a atwam no ne mmara a efi Awurade ne Agyenkwa a wɔde faa mo asomafo so maa mo no.\n3Nea edi kan no, ɛsɛ sɛ mote ase sɛ nna a edi akyiri no mu no, nnipa bi bɛba a wɔn ara wɔn honam akɔnnɔ na ebedi wɔn so. Wobedi mo ho fɛw 4aka se, “Ɔhyɛɛ mo bɔ se ɔbɛba. Wanka? Na ɔwɔ he? Yɛn agyanom awuwu dedaw, nanso biribiara te sɛ nea ɛte fi adebɔ mfiase!” 5Wɔhyɛ da ma wɔn werɛ fi nokware no sɛ, efi tete na Onyankopɔn kasa maa ɔsoro bae, na wofi nsu mu de nsu yɛɛ asase. 6Akyiri no wɔde nsuyiri bɛsɛee saa bere wiase no. 7Nanso Onyankopɔn ahyɛ sɛ ɔsoro ne asase ntena hɔ nkosi atemmuda. Afei wɔbɛsɔ ogya wɔ mu de asɛe nnebɔneyɛfo.\n8Nanso anuanom, mommma mo werɛ mfi ade baako sɛ Awurade ani so de, nsonoe nni da koro ne mfe apem ntam. Ne fam de, abien no nyinaa yɛ pɛ. 9Awurade ntwentwɛn ne nan ase wɔ ne bɔ a wahyɛ ho sɛnea ebinom susuw no. Mmom ɔwɔ mo ho ntoboase, efisɛ ɔmpɛ sɛ wɔbɛsɛe obiara, na mmom ɔpɛ sɛ obiara sakra fi ne bɔne ho.\n10Na Awurade da no bɛba sɛ ɔkorɔmfo. Da no, ɔsoro bɛbobɔ mu na ayera na wim nneɛma bɛhyew na asɛe na asase ne so nneɛma nyinaa nso bɛda adi.\n11Na sɛ saa ɔkwan yi so na wɔbɛfa asɛe ade nyinaa a, na ɔbra bɛn na ɛsɛ sɛ wobɔ? Ɛsɛ sɛ mo bra yɛ kronkron na mode mo ho ma Onyankopɔn. 12Monhwɛ saa da no kwan na monyɛ mo nneɛma pɛpɛɛpɛ; da a Onyankopɔn bɛto ɔsoro mu gya na wim nneɛma anan na ayera wɔ ogyaframa mu no. 13Nanso yɛtwɛn nea Onyankopɔn ahyɛ yɛn ho bɔ no, ɔsoro foforo ne asase foforo a ɛhɔ na trenee bɛtena.\n14Enti anuanom, mugu so retwɛn da no, mommɔ mmɔden sɛ mobɛyɛ kronkron a mfomso biara nni mo ho wɔ Onyankopɔn anim na mo ne no atena wɔ asomdwoe mu. 15Monkae nhu sɛ Awurade wɔ ntoboase efisɛ ɔpɛ sɛ obiara nya nkwagye. Ɛno na yɛn nua Paulo nam nyansa a Onyankopɔn de maa no no so kyerɛw mo no. 16Saa ɔkwan koro no ara so na ɔfa kyerɛw ne nkrataa no na saa nsɛm yi ara so nso na ogyina kyerɛwee. Wɔn a wonnim na wɔnnyɛ den no ntumi nkyerɛ nsɛm bi a ɛyɛ den wɔ ne nkrataa no mu no ase yiye. Saa ara na wɔyɛ Kyerɛwsɛm nkae no de ɔsɛe ba wɔn so no.\n17Nanso anuanom, esiane sɛ wɔadi kan abɔ mo kɔkɔ no nti, monwɛn na wɔn a wonni mmara so no mfomso no antwe mo amfi mo tebea pa hɔ. 18Munyin wɔ yɛn Awurade ne Agyenkwa Yesu Kristo dom ne nimdeɛ mu.\nƆno na anuonyam nka no mprempren ne daa. Amen.\nAKCB : 2 Petro 3


Yesu Kyerɛɛ sɛ Mpaebɔ ne Ahobrɛase Ho Hia | Yesu Asetena\nNneɛma Mmienu a Ɛhia Paa—Mpaebɔ ne Ahobrɛase\nMFATOHO A ƐFA OKUNAFO NE ƆTEMMUFO HO NO\nFARISINI NE TOWGYENI ASƐM NO\nNá Yesu adi kan aka mfatoho bi a ɛfa mpaebɔ ho akyerɛ n’asuafo no. (Luka 11:5-13) Ɛbɛyɛ sɛ afei deɛ na wadu Samaria anaa Galilea, na ɛha nso ɔsan kyerɛɛ nea enti a ɛnsɛ sɛ yɛbrɛ mpaebɔ. Ɔde mfatoho foforo sii so dua sɛ:\n“Ná ɔtemmufoɔ bi wɔ kuro bi mu a ɔnsuro Nyankopɔn na ɔmmu onipa biara, na na okunafoɔ bi wɔ saa kuro no mu a ɔtaa kɔ ne nkyɛn kɔka sɛ, ‘Hwɛ sɛ wobɛbu atɛntenenee ama me wɔ me nkurobɔfoɔ ho.’ Ɔtwentwɛn ne nan ase kakra, nanso akyire yi ɔkaa no ne tirim sɛ, ‘Ɛwom sɛ mensuro Nyankopɔn na memmu onipa deɛ, nanso, sɛdeɛ okunafoɔ yi kɔ so ha me nti, mɛhwɛ ama wanya atɛntenenee, na wamma ammɛdwan me ho koraa.’”—Luka 18:2-5.\nYesu kyerɛɛ mfatoho no mu sɛ: “Montie deɛ ɔtemmufoɔ a ɔntene no mpo kaeɛ! Nokwasɛm nie, ɛwom sɛ Onyankopɔn ma ne bo dwo kyɛre ma wɔn deɛ, nanso ɔremmu atɛntenenee mma wɔn a wɔayi wɔn a wɔteam frɛ no awia ne anadwo no anaa?” (Luka 18:6, 7) Dɛn na na Yesu de mfatoho no rekyerɛ yɛn wɔ n’Agya ho?\nYesu asɛm no nkyerɛ sɛ Yehowa Nyankopɔn te sɛ ɔtemmufo a ɔntene no. Nea na ɔrepɛ akyerɛ ni: Sɛ Ɔtemmufo a ɔntene no mpo yɛɛ ɔbaa no abisade maa no a, na ɛnte sɛ Onyankopɔn. Onyankopɔn deɛ ɔtene, enti sɛ ne nkurɔfo bɔ mpae de wɔn abisade to n’anim na wɔampa aba a, ɔbɛyɛ dodo. Asɛm a Yesu ka toaa so no ma yɛhu saa. Ɔkaa sɛ: “Mese mo sɛ, [Onyankopɔn bɛbu] atɛntenenee ama wɔn ntɛm so.”—Luka 18:8.\nƐba atemmu a, ɛtaa kɔ yie ma wɔn a wɔwɔ sika ne tumi no; ahiafo ne mmɔborɔwafo deɛ, wɔtaa sisi wɔn paa. Nanso Onyankopɔn mmu atɛn saa. Bere bi reba a, Onyankopɔn bɛbu atɛn atwe abɔnefo aso, na ɔbɛma n’asomfo daa nkwa.\nNnipa sɛn na wɔn gyidi te sɛ okunafo no? Nnipa dodow sɛn na wɔgye di paa sɛ Onyankopɔn bɛbu “atɛntenenee ama wɔn ntɛm so”? Okunafo mfatoho a Yesu kae no ma yɛhu sɛ ɛnsɛ sɛ yɛbrɛ mpaebɔ. Ná Yesu pɛ sɛ ɔsi so dua sɛ ɛhia gyidi na obi ahu sɛ mpaebɔ wɔ hɔ yi, ɛtumi yɛ adwuma, enti ɔbisaa sɛ: “Sɛ onipa Ba no ba a, ɔbɛhunu gyidie paa wɔ asase so?” (Luka 18:8) Asɛm yi kyerɛ sɛ, sɛ Kristo ba a, nnipa kakraa bi na ɔbɛhu sɛ wɔwɔ saa gyidi no bi.\nNnipa a wɔretie Yesu no, na ebinom gye wɔn ho di paa sɛ wɔwɔ gyidi. Ɛno nti wɔbuu wɔn ho atreneefo sen nnipa a aka no. Yesu yɛɛ mfatoho bi a ɛkɔ ma wɔn. Ɔkaa sɛ:\n“Mmarima mmienu kɔɔ asɔrefie kɔbɔɔ mpaeɛ, baako yɛ Farisini na deɛ ɔka ne ho no yɛ togyeni. Farisini no sɔre gyinaeɛ na ɔfirii aseɛ bɔɔ mpaeɛ yi wɔ ne tirim sɛ, ‘O Onyankopɔn, meda wo ase sɛ mente sɛ nnipa a aka no, apoobɔfoɔ, wɔn a wɔntene, awaresɛefoɔ, anaasɛ togyeni yi mpo. Medi mmuada mprenu nnawɔtwe, meyi deɛ menya nyinaa so ntotosoɔ du du.’”—Luka 18:10-12.\nNá Farisifo no pɛ sɛ obiara hu sɛ wɔyɛ atreneefo, enti na wɔtaa bɔ mpae wɔ nnipa mu. Dwoda ne Yawda na na ɛyɛ dwa da, enti wɔtwɛn ara, ɛdu saa da no a nnipa abɛgu hɔ no a, na wɔde mmuada anaa akɔnkyen ahyehyɛ so. Afei nso, na wɔhwɛ yi nneɛma nketenkete nyinaa so ntotoso dudu. (Luka 11:42) Bere bi wɔkasa tiaa ɔmanfo no sɛ: “Nnipakuo a wɔnnim Mmara yi yɛ wɔn a wɔadome wɔn [wɔ Farisifo no ani so].”—Yohane 7:49.\nYesu toaa ne mfatoho no so sɛ: “Togyeni no a ɔgyina fã nohoa no ampɛ sɛ ɔma ne tiri so hwɛ soro mpo, na mmom ɔbɔɔ ne koko ara kaa sɛ, ‘O Onyankopɔn, hu me ɔdebɔneyɛfoɔ yi mmɔbɔ.’” Enti towgyeni no gye toom sɛ ampa ɔyɛ ɔbɔnefo. Afei Yesu kaa sɛ: “Meka kyerɛ mo sɛ, ɔbarima yi san kɔɔ ne fie sɛ ɔteneneeni senee ɔbarima baako no; ɛfiri sɛ obiara a ɔma ne ho soɔ no wɔbɛbrɛ no ase, na deɛ ɔbrɛ ne ho aseɛ no wɔbɛma no so.”—Luka 18:13, 14.\nEnti Yesu maa emu daa hɔ sɛ ahobrɛase ho hia paa. Yesu asuafo no, na asɛm no yɛ asuade kɛse ma wɔn, efisɛ Farisifo a wɔpɛ tumidi na wɔbu wɔn ho atreneefo no, na wɔne wɔn ara na ɛte. Ɛsan yɛ asuade ma Yesu akyidifo nyinaa.\nYesu mfatoho a ɛfa okunafo ne ɔtemmufo ho no, aba bɛn na ɛwom?\nSɛ Yesu ba a, gyidi bɛn na ɔbɛpɛ sɛ ɔhu?\nSuban bɔne bɛn na Farisifo no yii no adi a ɛnsɛ sɛ Yesu akyidifo sua?\nEnti Onyankopɔn Tie Obiara Mpaebɔ?\nAdɛn nti na Onyankopɔn ntie ebinom mpaebɔ? Dɛn na ɛsɛ sɛ yɛyɛ ansa na Onyankopɔn atie yɛn?


1 Mose 6 AKCB – 創世記 6 JCB | Biblica\n1 Mose 6 AKCB – 創世記 6 JCB\n1 Mose 6:1-22\nNnipa Ne Bɔne\n1Bere a nnipa dɔɔso wɔ asase so na wɔwoo mmabea no, 2Onyankopɔn mmabarima no huu sɛ nnipa mmabea no ho yɛ fɛ, nti nea obiara pɛ no no, ɔfaa no waree. 3Na Awurade kae se, “Me honhom rentena nnipa mu nkosi daa, efisɛ wɔyɛ ɔhonam; na wɔn nkwa nna bɛyɛ mfe ɔha aduonu.”\n4Saa bere no, na nnipa abran wɔ asase no so. Bere a Onyankopɔn mmabarima yi kɔɔ nnipa mmabea yi ho no, wɔne wɔn wowoe. Saa nnipa yi ne kan tete nnipa atitiriw a wogyee din no.\n5Awurade Nyankopɔn huu sɛ adesamma amumɔyɛ adɔɔso wɔ asase so, na nnipa nsusuwii nyinaa yɛ bɔne nko ara. 6Awurade Nyankopɔn nuu ne ho sɛ ɔbɔɔ wɔn bɛtenaa asase so. Saa bɔne no yɛɛ Awurade Nyankopɔn awerɛhow. 7Awurade kae se, “Mɛpepa nnipa a mabɔ wɔn no afi asase so; mmoa ne mmoa a wɔwea asase so ne wim nnomaa, efisɛ manu me ho sɛ mebɔɔ wɔn.” 8Nanso Noa de, onyaa adom Awurade anim.\n9Noa awo ntoatoaso ni.\nNa Noa yɛ onipa ɔtreneeni a ne ho nni asɛm wɔ ne bere sofo no mu. Ɔyɛɛ Onyankopɔn apɛde. 10Noa woo mmabarima baasa na wɔn din de Sem, Ham ne Yafet.\n11Na bɔne ahyɛ asase so ma a, amumɔyɛsɛm adɔɔso. 12Onyankopɔn huu saa bɔne yi nyinaa wɔ asase so, huu awurukasɛm ne amumɔyɛsɛm wɔ mmaa nyinaa nso. 13Enti Onyankopɔn ka kyerɛɛ Noa se, “Esiane sɛ nnipa ama basabasa aba asase so nti, mɛsɛe nnipa ne asase a wɔte so no nyinaa. 14Fa ɔwawa dua yɛ adaka. Yɛ adan wɔ Adaka no mu, na fa ama ka mu ne akyi nyinaa. 15Sɛɛ na ɛsɛ sɛ woyɛ no: ma ne tenten nyɛ anammɔn ahannan aduonum, ne trɛw anammɔn aduɔson anum, na ne sorokɔ nso nyɛ anammɔn aduanan anum. 16Bɔ adaka no so. Ma ne sorokɔ nyɛ bɛyɛ sɛ nsateaa dunwɔtwe. Fa ɔpon to adaka no nkyɛn, na yɛ nsɛmso abiɛsa; nea edi kan, nea ɛda ntam ne nea ɛwɔ soro. 17Tie! Mede nsuyiri rebɛkata asase so nyinaa, na mede asɛe abɔde a nkwa wɔ mu; biribiara a nkwa wɔ mu no, ne nyinaa bewuwu. 18Na wo de, me ne wo bɛyɛ apam; na wo, wo mmabarima, wo yere ne wo mmabarima yerenom nyinaa ne wo bɛba Adaka no mu. 19Ɛsɛ sɛ wode abɔde a nkwa wɔ mu nyinaa, abien abien a ɛyɛ onini ne ɔbere, a wo ne wɔn bɛtena adaka no mu nsuyiri bere no a wonnwuwu. 20Nnomaa ahorow biara abien, mmoa biara abien, ne abɔde biara a ɛwea asase so abien bɛba wo nkyɛn, na woahwɛ wɔn, na wɔanwuwu. 21Afei, fa nnuan ahorow a wodi na kora. Ɛno na ɛbɛyɛ wo ne wɔn nnuan a mubedi.”\n22Noa yɛɛ biribiara pɛpɛɛpɛ, sɛnea Onyankopɔn ka kyerɛɛ no sɛ ɔnyɛ no.\nAKCB : 1 Mose 6\n12-13人類全体が罪にまみれ、ますます堕落していくのを見て、神はノアに言いました。「わたしは人類を滅ぼすことにした。人間のおかげで世界は悪で満ちあふれてしまった。だから、一人残らず滅ぼそうと思う。 14ただ、あなただけは助けよう。あなたは樹脂の多いゴフェルの木で船を造り、タールで防水を施しなさい。船には甲板を張り、仕切りをつける。 15全体の大きさは、長さ百五十メートル、幅二十五メートル、高さ十五メートルにし、 16周囲には、屋根からおよそ五十センチ下がった所に天窓をつける。中の部屋は一階、二階、三階の三層にし、船腹にはそれぞれの階の扉をつける。 17よく聞くのだ。わたしは世界に洪水を起こし、すべての生き物を滅ぼす。いのちの息のあるものは、みな死に絶える。 18しかし、約束しよう。あなたは、妻や息子夫婦といっしょにその船に乗れば安全だ。 19-20動物を一つがいずつ連れて入ることも忘れないように。洪水から守ってやるのだ。あらゆる種類の鳥と動物と地をはうものを、一つがいずつ生き残るようにしなさい。 21それから食糧は、あなたの家族と生き物たちが十分食べられるだけたくわえなさい。」 22ノアは、すべて神から命じられたとおりにしました。\nJCB : 創世記 6


Sobo a wɔbɔɔ Paul (1-9)\nPaul yii n’ano wɔ Felike anim (10-21)\nWotuu Paul asɛm no hyɛɛ da mfe abien (22-27)\n24 Nnanum akyi no, ɔsɔfo panyin Anania+ ne mpanyimfo bi ne mmaranimfo* bi a wɔfrɛ no Tertulo bae, na wɔde asɛm a wɔwɔ tia Paul no bɛtoo amrado+ no anim. 2 Bere a wɔfrɛɛ Tertulo no, ofii ase bɔɔ Paul sobo wɔ Felike anim sɛ: “Wo nti, yɛwɔ asomdwoe kɛse, na esiane sɛ wudwen kɔ akyiri nti, nkɔso pii reba ɔman yi mu, 3 O Onuonyamfo Felike. Bere biara ne baabiara a yɛwɔ no, yɛde aseda kɛse ka nea woayɛ yi ho asɛm. 4 Mempɛ sɛ mesɛe wo bere pii, enti mesrɛ wo, w’ayamye nti, tie yɛn kakra. 5 Yɛahu sɛ ɔbarima yi yɛ ɔmammɔfo,*+ na otutu gu Yudafo nyinaa asom+ ma wɔtew atua wɔ asaase nyinaa so, na matew-me-ho kuw a wɔfrɛ wɔn Nasaretfo no,+ ɔno na odi wɔn anim. 6 Ɔsan yɛe sɛ obegu asɔrefi no ho fĩ, enti yɛkyeree no.+ 7 *—— 8 Sɛ wo ara wubisa no a, wubehu nneɛma a yɛde abɔ no sobo yi nyinaa mu yiye.” 9 Ɛnna Yudafo no nso de wɔn ano too mu bi, na wɔkae sɛ nsɛm yi yɛ nokware. 10 Na amrado no bɔɔ ne ti nko kyerɛɛ Paul sɛ ɔnkasa. Enti Paul kae sɛ: “Minim yiye sɛ woayɛ ɔman yi temmufo mfe pii. Enti ɛyɛ me dɛ sɛ merebɛkyerɛkyerɛ m’asɛm mu wɔ w’anim.+ 11 Bɛyɛ nnafua 12 ni na mekɔɔ* Yerusalem kɔsomee;+ wo ara wubetumi abisa mu ahwɛ. 12 Wɔanhu sɛ me ne obi regye akyinnye wɔ asɔrefi hɔ anaasɛ merekeka nkurɔfo ti bom ama wɔayɛ basabasa wɔ hyiadan mu anaa kurow no mu. 13 Nsɛm a wɔreka ato me so seesei yi nso, wɔrennya ho adanse biara mma wo. 14 Nanso migye tom wɔ w’anim sɛ, nea wɔfrɛ no matew-me-ho kuw no, ɛno ne ɔkwan a menam so som m’agyanom Nyankopɔn,+ efisɛ nea Mmara no ka a wɔakyerɛw wɔ Adiyifo no mu nyinaa,+ migye di. 15 Na mewɔ anidaso wɔ Onyankopɔn mu sɛ bere bi bɛba a atreneefo ne wɔn a wɔnyɛ atreneefo+ bɛsɔre afi awufo mu.+ Saa anidaso no ara bi na saa mmarima yi nso wɔ. 16 Ɛno nti, bere nyinaa meyere me ho sɛ mede ahonim pa* bɛbɔ me bra wɔ Onyankopɔn ne nnipa anim.+ 17 Mfe pii akyi no, mebae sɛ merebɛyɛ me man adɔe,+ na mabɔ afɔre. 18 Bere a mereyɛ eyinom no, wobehuu me wɔ asɔrefi hɔ. Ná madwira me ho,+ na na nnipadɔm anaa basabasayɛ biara nni hɔ. Nanso na Yudafo bi a wofi Asia mantam no mu wɔ hɔ. 19 Wɔn na ɛsɛ sɛ wɔba w’anim, na sɛ wɔwɔ biribi tia me ampa a, wɔabɛka.+ 20 Wopɛ nso a, mmarima a ɛwɔ ha yi, ma wɔn ara nka bɔne a wohui bere a na migyina Sanhedrin no anim no. 21 Bere a migyina wɔn mu no, asɛm baako yi ara na meteɛɛm kae: ‘Owusɔre a awufo benya no, ɛno nti na ɛnnɛ wɔrebu me atɛn wɔ mo anim yi!’”+ 22 Nanso, esiane sɛ na Felike nim Ɔkwan yi+ ho asɛm yiye nti, otuu nkurɔfo no asɛm no hyɛɛ da, na ɔkae sɛ: “Bere biara a ɔsahene Lisia bɛba no, mebua mo asɛm yi.” 23 Na ɔhyɛɛ ɔsraani panyin no sɛ ɔmfa ɔbarima no nsie, wɔnhwɛ na wɔanteetee no, na sɛ ne nkurɔfo bi ba sɛ wɔrebɛyɛ biribi ama no a, wɔmma wɔn kwan. 24 Nna bi akyi no, Felike ne ne yere Drusila a ɔyɛ Yudani no bae, na ɔsoma kɔfrɛɛ Paul bae, na wotiee nea ɔka faa Kristo Yesu mu gyidi ho no.+ 25 Na bere a Paul kaa trenee ne ahohyɛso* ne atemmu a ɛbɛba ho asɛm no,+ ehu kaa Felike, na ɔkae sɛ: “Wo de, kɔ ansa, na minya bere a, mɛsan asoma abɛfrɛ wo.” 26 Saa bere no nyinaa, na n’ani da so sɛ Paul bɛma no sika. Enti na ɔtaa soma kɔfrɛ no ne no bɔ nkɔmmɔ. 27 Mfe abien akyi no, Porkio Festo bedii Felike ade; na esiane sɛ na Felike pɛ sɛ onya Yudafo no anim anuonyam nti,+ ogyaw Paul wɔ afiase.\n^ Anaa “ɔkyeame.”\n^ Anaa “ogyigyefo.” Nt., “nsanyare a edi awu.”\n^ Anaa “meforo kɔɔ.”\n^ Anaa “ahonim a enni fɔ; tiboa a emmu fɔ.”


Ná Yesu Dɔ Nnipa | Adesua\n“Nnipa mma ho nsɛm na na ɛda m’akoma soɔ.”—MMEBUSƐM 8:31.\nDɛn na ɛkyerɛ sɛ na Yesu dɔ nnipa ankasa?\nƆkwan bɛn so na anwonwade ahorow a Yesu yɛe no ma yɛnya ahotoso sɛ nneɛma bɛyɛ yie daakye?\nAnwonwade bɛn na wohwɛ kwan sɛ Yesu bɛyɛ daakye?\n1, 2. Dɛn na Yesu ayɛ de akyerɛ sɛ ɔdɔ adesamma paa?\nSƐ YƐKA obi a ɔdaa Yehowa nyansa adi sen obiara a, ɛyɛ Onyankopɔn Abakan no. Ná ɔyɛ n’Agya ‘dwumayɛni a ne ho akokwa.’ Bere a Yesu Agya ‘siesiee soro’ na “ɔhyehyɛɛ asase fapem no,” hwɛ sɛnea ɛbɛyɛ sɛ Yesu ani gyei na ne koma tɔɔ ne yam. Nanso nneɛma a n’Agya bɔe nyinaa mu no, ‘nnipa mma ho nsɛm na na ɛda Yesu akoma so.’ (Mmebusɛm 8:22-31) Ampa, na Yesu dɔ nnipa fi mfiase pɛɛ.\n2 Akyiri yi, Yesu fii soro baa asase so bɛyɛɛ onipa. Ɔdaa no adi sɛ ɔdɔ n’Agya ne nnipa nyinaa, na ɔrentwe ne ho mfi n’Agya ho da. Nea enti a Yesu fii ne pɛ mu baa asase so ne sɛ ɔde ne nkwa bɛyɛ “agyedeɛ de agye nnipa bebree.” (Mateo 20:28; Filipifoɔ 2:5-8) Bere a Yesu wɔ asase so no, Onyankopɔn maa no tumi a ɔde bɛyɛ anwonwade. Anwonwade ahorow no ma yɛhu sɛ Yesu dɔ nnipa paa, na ɔbɛyɛ nneɛma pa pii ama adesamma nnansa yi ara.\n3. Dɛn na yɛbɛsusu ho wɔ adesua yi mu?\n3 Bere a Yesu wɔ asase so no, ɔkaa “Onyankopɔn ahennie ho asɛmpa” nso. (Luka 4:43) Ná ɔnim sɛ Ahenni yi bɛte n’Agya din ho, na ɛbɛyi adesamma haw nyinaa afi hɔ afebɔɔ. Bere a Yesu reka asɛmpa no, ɔyɛɛ anwonwade nso. Anwonwade a Yesu yɛe no ma ɛdaa adi sɛ ɔdwene nnipa nyinaa ho. Adɛn nti na wei ho hia yɛn? Efisɛ nea ɔyɛe no ma yɛnya anidaso ne ahotoso sɛ nneɛma bɛyɛ yie daakye. Momma yɛnhwɛ anwonwade a Yesu yɛe no mu nnan.\n“TUMI WƆ NE SO A ƆDE BƐSA YAREƐ”\n4. Bere a Yesu hyiaa ɔbarima bi a ɔyare kwata no, dɛn na ɛsii?\n4 Bere a Yesu reyɛ ne som adwuma no, ɔkɔɔ baabi a wɔfrɛ hɔ Galilea. Ɔhyiaa ɔbarima bi a kwata ayɛ no wɔ nkuro no baako mu. Kwata yɛ yareɛ a ɛyɛ hu paa. (Marko 1:39, 40) Ná ɔbarima no yare paa ma enti Luka a ɔyɛ oduruyɛfo no kaa sɛ “kwata adware no.” (Luka 5:12) Bible ka sɛ bere a ɔbarima a ɔyare no huu Yesu no, “ɔhwee n’anim srɛɛ no sɛ: ‘Awurade, sɛ wopɛ nko ara a, wobɛtumi ama me ho afi.’” Ná ɔbarima no nim sɛ Yesu wɔ tumi a ɔde bɛsa no yareɛ, nanso na ɛhia sɛ ɔhu sɛ Yesu pɛ sɛ ɔsa no yareɛ anaa. Adɛn ntia? Efisɛ na Farisifo no ara na ɔbarima no nim wɔn; ná Farisifo no bu nnipa a wɔyare kwata animtiaa. Nanso, dɛn na na Yesu redwene ho? Ná Yesu bɛyɛ n’ade sɛn wɔ ɔbarima a ɛbɛyɛ sɛ na yareɛ no ama wadi dɛm paa no ho? Sɛ ɛyɛ wo a, anka dɛn na wobɛyɛ?\n5. Adɛn nti na na Yesu pɛ sɛ ɔsa kwatani no yareɛ?\n5 Ɛbɛyɛ sɛ ɔbarima a na ɔyare kwata no anteɛm sɛ, “Me ho nte, me ho nte!” sɛnea na Mose Mmara no ka no. (Leviticus 13:43-46) Nanso Yesu bo amfuw no. Mmom, na ɔdwene ɔbarima no ho, na na ɔpɛ sɛ ɔboa no. Yɛnnim ade pɔtee a na Yesu redwene ho, nanso yɛnim nea na ɛwɔ ne komam. Ɔbarima no asɛm yɛɛ Yesu mmɔbɔ araa ma ɔyɛɛ anwonwade. Ɔyɛɛ biribi a na obi foforo biara renyɛ; ɔde ne nsa kaa ɔbarima no. Yesu de ahotoso ne ayamhyehye kaa sɛ: “Mepɛ. Wo ho mfi.” Afei “kwata no tu yeraeɛ.” (Luka 5:13) Yɛhu pefee sɛ Yehowa na ɔmaa Yesu tumi ma ɔde yɛɛ saa anwonwade yi na ama nnipa ahu sɛ Yesu dɔ wɔn paa.—Luka 5:17.\n6. Dɛn na ɛda nsow wɔ anwonwade a Yesu yɛe no ho, na dɛn na ɛma yɛhu?\n6 Onyankopɔn maa Yesu tumi ma ɔde yɛɛ anwonwade pii. Ɛnyɛ akwatafo nko ara na ɔsaa wɔn yareɛ. Yesu saa nnipa a wɔyare yareɛ ahorow nyinaa bi nso yareɛ. Bible ka kyerɛ yɛn sɛ bere a nnipa “hunuu sɛ mum rekasa na mpakye renanteɛ na anifirafoɔ hunu adeɛ no,” wɔn ho dwirii wɔn. (Mateo 15:31) Sɛ Yesu sa obi yareɛ a, na ɛnhia sɛ ɔyi onipa foforo bi nipadua mu akwaa de kɔsa ɔyarefo no yareɛ. Ná Yesu wɔ tumi a ɔde bɛsa nipadua akwaa biara yareɛ. Bio nso, na ɔsa nkurɔfo yareɛ amonom hɔ ara. Ɛtɔ da bi mpo a na ɔsa wɔn a wɔwɔ akyirikyiri nso yareɛ. (Yohane 4:46-54) Dɛn na saa anwonwade ahorow yi ma yɛhu? Ɛma yɛhu sɛ yɛn Hene Yesu Kristo wɔ tumi a ɔde bɛyi yareɛ nyinaa afi hɔ, na ɔpɛ sɛ ɔyɛ saa nso. Sɛ yɛhwɛ sɛnea Yesu saa nkurɔfo yareɛ no a, ɛma yɛnya ahotoso sɛ “ɔbrɛfoɔ ne ohiani asɛm bɛyɛ no mmɔbɔ” wɔ wiase foforo no mu. (Dwom 72:13) Yesu bɛsa obiara a ɔrehu amane yareɛ efisɛ ɛda ne koma so sɛ ɔbɛyɛ saa.\n“SƆRE FA WO KƐTƐ NA NANTE”\n7, 8. Ka nea ɛsii ansa na Yesu rehyia ɔbarima bi a ɔyare wɔ Betesda no?\n7 Bere a Yesu saa kwatani no yareɛ no, asram bi akyi no, ofii Galilea kɔɔ Yudea, na ɔkɔɔ so kaa Onyankopɔn Ahenni no ho asɛmpa. Yɛbɛtumi aka sɛ nnipa mpempem pii tee asɛmpa a na Yesu reka no, na ɔdɔ a ɔwɔ ma wɔn no kaa wɔn koma paa. Ná Yesu pɛ paa sɛ ɔkyekye ahiafo ne wɔn a wɔhyɛ wɔn so no werɛ na ɔma wɔnya anidaso.—Yesaia 61:1, 2; Luka 4:18-21.\n8 Nisan bosome no mu no, Yesu tuu kwan kɔɔ Yerusalem kɔdii Twam afahyɛ. Esiane sɛ na nkurɔfo reba kuro no mu abɛdi afahyɛ titiriw yi nti, kuro no mu yɛɛ bagyabagya. Ná ɔtare bi wɔ asɔrefie no atifi fam a wɔfrɛ no Betesda, na ɛhɔ na Yesu hyiaa ɔbarima bi a ɔyɛ obubuafo.\n9, 10. (a) Adɛn nti na na nkurɔfo kɔ Betesda ɔtare no ho? (b) Dɛn na Yesu kɔyɛɛ wɔ ɔtare no ho, na dɛn na yɛsua fi mu? (Hwɛ mfoni a ɛwɔ adesua yi mfiase no.)\n9 Ná ayarefo pii taa kɔ Betesda. Adɛn ntia? Ná wɔsusu sɛ, sɛ nsuo no hono na ɔyarefo bi kɔtɔ mu a, ɔbɛnya ayaresa. Wo deɛ hwɛ, nnipa a wɔahaw na wɔn anidaso asa a wɔrepɛ ayaresa; ɛhɔ bɛyɛ bagyabagya paa. Ná Yesu yɛ pɛ, enti na ɔnhia ayaresa biara. Ɛnneɛ, dɛn na na ɔreyɛ wɔ hɔ? Ɔdɔ a ɔwɔ ma nnipa nti na ɔkɔɔ hɔ. Ɛhɔ na ɔhyiaa ɔbarima bi a wayare mfe pii; ɛboro mfe dodow a na Yesu de atena asase so.—Kenkan Yohane 5:5-9.\nYesu hwehwɛɛ wɔn a wɔhia mmoa\n10 Yesu bisaa ɔbarima no sɛ ɔpɛ sɛ ɔsan nantew bio anaa? Ɔbarima no ka kyerɛɛ Yesu sɛ ɔpɛ sɛ ne ho tɔ no, nanso ɔnni obiara a sɛ ɔtare no hono a, ɔbɛboa no de no akɔto mu. Sɛ wowɔ hɔ a, anka wobɛhu sɛ ɔbarima no werɛ ahow paa. Afei Yesu ka kyerɛɛ ɔbarima no sɛ ɔnyɛ biribi a na ɛyɛ den sɛ ɔbɛtumi ayɛ. Ɔka kyerɛɛ no sɛ ɔnsɔre mfa ne kɛtɛ na ɔnnantew. Enti ɔbarima no faa ne kɛtɛ na ɔsɔre nantewee! Saa anwonwade yi yɛ adanse kɛse a ɛma yɛhu nea Yesu bɛyɛ wɔ wiase foforo no mu. Afei nso ɛma yɛhu sɛ Yesu dɔ nnipa paa. Ɔhwehwɛɛ wɔn a wɔhia mmoa. Ɛsɛ sɛ nea Yesu yɛe no hyɛ yɛn nkuran ma yɛkɔ so hwehwɛ nkurɔfo a nneɛma bɔne a ɛrekɔ so wɔ wiase yi mu ama wɔabotow no wɔ yɛn asasesin mu.\n“HWAN NA ƆDE NE NSA KAA M’ATADEƐ NGUGUSOƆ NO?”\n11. Asɛm bɛn na ɛwɔ Marko 5:25-34 a ɛma yɛhu sɛ na Yesu dɔ ayarefo?\n11 Kenkan Marko 5:25-34. Yareɛ bi a ɛyɛ aniwu yɛɛ ɔbaa bi mfe 12. Yareɛ no maa n’asetena yɛɛ basaa, na ɛkaa ne som mpo. Ná wakɔ nnuruyɛfo pii hɔ, na na ɔde ne sika nyinaa ahwehwɛ ayaresa, nanso yareɛ no yɛɛ kɛse mmom. Da bi, ɔbaa no yɛɛ n’adwene sɛ ɔbɛfa ɔkwan foforo so ama ne ho atɔ no. Enti ɔfaa nipadɔm bi mu de ne nsa kɔkaa Yesu atade. (Leviticus 15:19, 25) Bere a Yesu huu sɛ tumi afi ne mu no, ɔbisaa sɛ, ‘Hwan na ɔde ne nsa kaa me no’? Ɔbaa no de “ehu ne ahopopoɔ bɛhwee n’anim kaa mu nokorɛ nyinaa kyerɛɛ no.” Ná Yesu nim sɛ Yehowa asa ɔbaa no yareɛ, enti ɔka kyerɛɛ ɔbaa no sɛ: “Ɔbabaa, wo gyidie ama wo ho atɔ wo. Fa asomdwoeɛ kɔ, wo ho ntɔ wo na wo yareɛ a emu yɛ den no nkɔ.”\nAnwonwade ahorow a Yesu yɛe no daa no adi sɛ ɔdwene yɛn ho ankasa, na ɔbɛdi yɛn haw ho dwuma ama yɛn (Hwɛ nkyekyɛm 11, 12)\n12. (a) Dɛn na nea yɛasua yi bɛma woaka afa Yesu ho? (b) Nhwɛso bɛn na Yesu yɛ maa yɛn?\n12 Sɛ yɛhwɛ sɛnea na Yesu dɔ nnipa, ɛnkanka ayarefo a, ɛka yɛn koma paa. Satan nte saa koraa; ɔpɛ sɛ yɛnya adwene sɛ yɛn so nni mfaso, na obiara nnɔ yɛn. Nanso anwonwade ahorow a Yesu yɛe no daa no adi sɛ ɔdwene yɛn ho ankasa, na ɔbɛdi yɛn haw ho dwuma ama yɛn. Yɛn ani sɔ paa sɛ yɛwɔ Ɔhene ne Ɔsɔfo Panyin a ɔdɔ yɛn! (Hebrifoɔ 4:15) Sɛ yareɛ bi mmɔɔ yɛn da a, ɛbɛtumi ayɛ den sɛ yɛbɛte nka ama obi a wayare bere tenteenten. Nanso, susu Yesu ho hwɛ. Ɛwom sɛ na Yesu nyaree da deɛ, nanso na ɔwɔ ayamhyehye ma ayarefo. Momma yɛnyɛ nea yɛbɛtumi biara nsuasua nea Yesu yɛe no.—1 Petro 3:8.\n13. Dɛn na Lasaro wusɔre no ma yɛhu fa Yesu ho?\n13 Sɛ afoforo redi yaw a, na ɛhaw Yesu paa. Bere a Yesu adamfo Lasaro wui na ɔhuu sɛ Lasaro abusuafo ne ne nnamfo redi awerɛhoɔ no, “ɔsii apini na ne ho yeraa no.” (Kenkan Yohane 11:33-36.) Ná Yesu nim sɛ ɔbɛnyane Lasaro, nanso ɔsuiɛ. Ná ɛnhaw Yesu sɛ afoforo bɛhu sɛ ɔresu. Ná Yesu dɔ Lasaro ne Lasaro abusuafo paa, enti ɔde tumi a Onyankopɔn de ama no no nyanee Lasaro baa nkwa mu bio!—Yohane 11:43, 44.\n14, 15. (a) Dɛn na ɛkyerɛ sɛ Yehowa pɛ sɛ ɔyi adesamma fi amanehunu mu? (b) Dɛn na yɛsua fi asɛm “nkaeɛ ada” mu?\n14 Bible ka sɛ Yesu te sɛ n’Agya Yehowa pɛpɛɛpɛ. (Hebrifoɔ 1:3) Anwonwade a Yesu yɛe no ma yɛhu sɛ Yehowa nso pɛ sɛ ɔyi yareɛ, ɛyaw, ne owuo fi hɔ. Ɛrenkyɛ Yehowa ne Yesu de nnipa pii a wɔawuwu bɛsan aba nkwa mu. Yesu kaa sɛ “dɔn no reba a wɔn a wɔwɔ nkaeɛ ada mu nyinaa” bɛsɔre.—Yohane 5:28, 29.\n15 Yesu de asɛm “nkaeɛ ada” dii dwuma de kyerɛe sɛ Onyankopɔn kae wɔn a wɔawuwu no; ne werɛ mfii wɔn. Ade nyinaa so Tumfoɔ Nyankopɔn a ɔbɔɔ ɔsoro ne asase no bɛtumi akae yɛn adɔfo a wɔawuwu no ho biribiara; ɔbɛkae sɛnea obiara te. (Yesaia 40:26) Ɛnyɛ sɛ Yehowa bɛtumi akae wɔn kɛkɛ, na mmom ɔwɔ ɔpɛ sɛ ɔbɛyɛ saa nso. Owusɔre ho asɛm a wɔaka wɔ Bible mu no ma yɛhu nea ɛbɛba wɔ wiase foforo no mu ankasa.\nNEA YƐSUA FI YESU ANWONWADE MU\n16. Hokwan bɛn na Onyankopɔn asomfo pii bɛnya?\n16 Sɛ yɛkɔ so di nokware a, yɛbɛtumi ahu anwonwade mu anwonwade, kyerɛ sɛ, yɛbɛtwa ahohiahia kɛse no! Harmagedon akyi pɛɛ no, yɛbɛhu anwonwade ahorow pii. Saa bere no, onipa biara bɛnya apɔwmuden a ɛdi mũ. (Yesaia 33:24; 35:5, 6; Adiyisɛm 21:4) Wo deɛ, twa ho mfoni wɔ w’adwenem sɛ nkurɔfo reto nneɛma a ɛdidi so yi agu. Ahwehwɛniwa, poma, nnua a mmubuafo de nantew, mmubuafo nkongua, ne ade a wɔn a wɔn asom yɛ den de hyehyɛ wɔn asom tie asɛm. Yehowa nim sɛ ɛbɛhia sɛ obiara a ɔbɛnya ne ti adidi mu wɔ Harmagedon no te apɔw na ne ho yɛ den, efisɛ adwuma pii wɔ hɔ a wɔbɛyɛ. Saa nkurɔfo yi na wɔbɛma yɛn asase fɛfɛ yi nyinaa adan paradise.—Dwom 115:16.\n17, 18. (a) Adɛn nti na Yesu yɛɛ anwonwade ahorow? (b) Adɛn nti na ɛsɛ sɛ woyɛ nea ɛhia biara na woatumi akɔ wiase foforo no mu bi?\n17 Ɛnnɛ, sɛ “nnipakuo kɛseɛ” no kenkan sɛnea Yesu saa ayarefo yareɛ no ho asɛm a, ɛhyɛ wɔn nkuran paa. (Adiyisɛm 7:9) Saa anwonwade ahorow no ma anidaso a yɛwɔ sɛ daakye wɔbɛsa yɛn yareɛ korakora no mu yɛ den. Afei nso, ɛma yɛhu sɛ Onyankopɔn abakan no dɔ adesamma paa. (Yohane 10:11; 15:12, 13) Ayamhyehye kɛse a Yesu wɔ ma nnipa no yɛ adanse a ɛkyerɛ sɛ Yehowa dɔ ne somfo biara yie.—Yohane 5:19.\n18 Ɛnnɛ, baabiara a wobɛfa no, ɛyaw, amanehunu, ne owuo nko ara. (Romafoɔ 8:22) Ɛno nti na yɛhia Onyankopɔn wiase foforo no. Saa bere no, nnipa nyinaa bɛnya apɔwmuden a ɛdi mũ a Onyankopɔn ahyɛ ho bɔ no. Malaki 4:2 ma yɛnya anidaso sɛ ‘yɛbɛhurihuri sɛ anantwie mma a wɔadɔ sradeɛ,’ na yɛn ani bɛgye na yɛadi ahurusi efisɛ wɔbɛsa yɛn yareɛ na yɛade yɛn ho afi sintɔ biara ho. Momma anisɔ a yɛwɔ ma Yehowa ne gyidi a yɛwɔ sɛ ne bɔhyɛ bɛbam no nkanyan yɛn mma yɛnyɛ nea ɛhia sɛ yɛyɛ biara na yɛatumi akɔ wiase foforo no mu bi. Anwonwade ahorow a Yesu yɛe no yɛ ahotɔ a adesamma bɛnya nnansa yi ara wɔ ne nniso ase no ho mpopoe. Hwɛ sɛnea wei hyɛ nkuran!


Ɔhene Ahab ne Ɔhemmaa Yesebel—Wɔn Bɔne Nti Wɔtwee Wɔn Aso | Nea Mmofra Betumi Asua Afi Bible Mu\nWɔtwee Ɔhemmaa Tirimɔdenfo Bi Aso\nNá Ɔhene Ahab ahemfie wɔ Yesreel. Sɛ ogyina ahemfie hɔ na sɛ ɔhwɛ ne mpoma mu a, na otumi hu Nabot bobeturo. Ná Ahab pɛ bobeturo no, enti ɔyɛɛ nea obetumi biara sɛ ɔbɛtɔ afi Nabot hɔ. Nanso Nabot antɔn asase no amma no, efisɛ na Yehowa ahyɛ Mmara sɛ, ɛnsɛ sɛ obi tɔn asase a ne papa de agyaw no. Adepa a Nabot yɛe no, Ahab ani gyee ho anaa? Dabi. Ahab bo fuwii paa. Ne bo fuwii ara ma wampue amfi ne dan mu, na wannidi mpo.\nNá Ahab yere de Ɔhemmaa Yesebel. Ná ɔbaa no tirim yɛ den. Enti ɔka kyerɛɛ Ahab sɛ: ‘Wo ne Israel hene. Ade a wopɛ biara, wo nsa betumi aka. Megye saa asase no ama wo.’ Afei Yesebel kyerɛw nkrataa kɔmaa kurom hɔ mpanyimfo. Ɔka kyerɛɛ wɔn sɛ wɔnka sɛ Nabot aka Onyankopɔn ho asɛmmɔne, na wonsiw no abo nkum no. Mpanyimfo no yɛɛ nea Yesebel ka kyerɛɛ wɔn no. Afei Yesebel ka kyerɛɛ Ahab sɛ: ‘Nabot awu. Bobeturo no ayɛ wo dea.’\nƐnyɛ Nabot nko ara ne onipa pa a Yesebel kum no. Okum nnipa pii a na wɔdɔ Yehowa. Ná ɔsom abosom, na na ɔyɛ nneɛma bɔne pii nso. Nneɛma bɔne a Yesebel yɛe no nyinaa, Yehowa hui. Dɛn na Yehowa yɛɛ no?\nBere a Ahab wui no, ne ba Yehoram na ɔbɛyɛɛ ɔhene. Yehowa somaa ɔbarima bi a ne din de Yehu sɛ ɔnkɔtwe Yesebel ne n’abusuafo aso.\nYehu tenaa ne teaseɛnam mu kɔɔ Yesreel. Ɛhɔ na na Yesebel te. Yehoram tenaa ne teaseɛnam mu behyiaa Yehu, na obisaa Yehu sɛ: ‘Asomdwoe mu anaa?’ Yehu kaa sɛ: ‘Ɛbɛyɛ dɛn na asomdwoe aba bere a wo maame Yesebel reyɛ nneɛma bɔne.’ Ɛbaa saa no, Yehoram dan ne ho sɛ ɔreguan. Nanso Yehu tow agyan wɔɔ Yehoram ma owui.\nAfei Yehu kɔɔ Yesebel ahemfie hɔ. Bere a Yesebel tee sɛ Yehu reba no, osiesiee ne tiri ho kama. Ɔtotoo n’ani akyi ne n’ano. Ɔforo kɔɔ abansoro no so kogyinaa mpoma mu twɛn Yehu. Enti Yehu duu hɔ no, Yesebel kyiaa no abufuw so. Wei ma yehu sɛ na ommu ade koraa. Yehu teɛɛm ka kyerɛɛ Yesebel nkoa a wogyina ne nkyɛn no sɛ: “Montow no nhwe fam!” Enti wɔtow Yesebel faa mpoma mu bɛhwee fam, na owui.\nƐno akyi no, Yehu kum Ahab mmabarima 70, na oyii Baal som fii asase no so. Wunnye nni sɛ Yehowa nim biribiara na bere pa mu no, ɔtwe wɔn a wɔyɛ nneɛma bɔne aso?\n“Agyapade a wɔde anibere nya no, n’awiei renyɛ nhyira.”—Mmebusɛm 20:21\nNsɛmmisa: Dɛn na Yesebel yɛ de gyee Nabot bobeturo no? Adɛn nti na Yehowa twee Yesebel aso?\n1 Ahene 21:1-29; 2 Ahene 9:1–10:30\nBible kyerɛ yɛn nea Onyankopɔn reyɛ wɔ nhyɛso ho seesei ne nea ɔbɛyɛ daakye.


Забур 42 CARS - Nnwom 42 AKCB\n1 NHOMA A ƐTO SO ABIEN\nKoramma “maskil” dwom.\n1Sɛnea ɔforote pere hwehwɛ nsuwansuwa no,\nsaa ara na me kra pere hwehwɛ wo, me Nyankopɔn.\n2Onyankopɔn ho sukɔm de me kra, Onyankopɔn teasefo no.\nDa bɛn na metumi akohyia Onyankopɔn?\n3Me nisu ayɛ mʼaduan\nawia ne anadwo,\nna da mu nyinaa nnipa bisa me se:\n“Wo Nyankopɔn wɔ he?”\n4Saa nneɛma yi na mekae\nbere a mereka me koma mu nsɛm;\nsɛnea na midi asafokuw anim,\nna yɛde anigye nteɛteɛmu ne aseda nnwom\nnantew yuu bɔ mu kɔ Onyankopɔn fi\nwɔ afahyɛ da no.\n6Me kra abotow wɔ me mu,\nenti mɛkae wo\nfi Yordan asase so,\nHermon mmepɔw so, fi Bepɔw Misar so.\n7Ebun kɔ bun mu\nwɔ wo nsu a ɛworo gu no nnyigyei mu;\nabu afa me so.\n8Adekyee mu, Awurade kyerɛ nʼadɔe,\nadesae mu, ne dwom ba me nkyɛn,\nmpae a mebɔ srɛ me nkwa Nyankopɔn.\n9Mibisa Onyankopɔn, me Botan no se,\n“Adɛn nti na wo werɛ afi me?\nAdɛn nti na ɛsɛ sɛ menantenantew twa adwo,\nmʼatamfo nhyɛso nti?”\n10Me nnompe te ɔdesani yawdi,\nmʼahohiahiafo ateetee nti,\ndaa nyinaa wobisa me se,\n11Me kra, adɛn, na woabotow?\nAKCB : Nnwom 42


Забур 21 CARS - Nnwom 21 ASCB\n1Ao Awurade, ɔhene no anigye wɔ wʼahoɔden mu.\nNʼani gye mmorosoɔ wɔ nkonimdie a wo ma no nti!\n2Woama no deɛ nʼakoma pɛ;\nwoamfa nʼabisadeɛ ankame no.\n3Wode nhyira a ɛdi mu hyiaa no\nna wode sikakɔkɔɔ amapa ahenkyɛ hyɛɛ no.\n4Ɔbisaa wo hɔ nkwa, na wode maa no,\nnna tentene a ɛnni awieeɛ.\n5Nkonimdie a woma no enti, nʼanimuonyam so;\nwode kɛseyɛ ne anidie adom no.\n6Ampa ara, woama no nhyira a ɛnsa da\nna wo nsrahwɛ ama me ho ahosɛpɛ me.\n7Ɔhene no de ne ho to Awurade so;\nƆsorosoroni no nokorɛ dɔ no enti,\n8Wo nsa bɛka wʼatamfoɔ nyinaa;\nwo nsa nifa bɛsɔ wɔn a wɔkyiri woɔ mu.\n9Ɛberɛ a wobɛyi wo ho adi no\nwobɛyɛ wɔn sɛ fononoo a emu adɔ.\nAwurade firi nʼabufuhyeɛ mu bɛmene wɔn,\nna ne ogya no ahye wɔn.\n10Wobɛtɔre wɔn ase wɔ asase so,\nna wɔn asefoɔ afiri adasamma mu.\n11Ɛwom sɛ wɔbɔ pɔ tia wo\nna wɔyɛ nhyehyɛeɛ bɔne, nanso wɔrenni nkonim;\n12ɛfiri sɛ wobɛma wɔasane wɔn akyi\nɛberɛ a woatwe bɛmma akyerɛ wɔn so.\n13Yɛma wo so, Ao Awurade, wɔ wʼahoɔden mu;\nyɛbɛto nnwom na yɛakamfo wo kɛseyɛ.\nASCB : Nnwom 21


Matteus 14 LB – Mateo 14 ASCB | Biblica\nMatteus 14 LB – Mateo 14 ASCB\nYohane Osubɔni Kum\n1Ɛberɛ no mu ara na Herode a na ɔdi ɔhene wɔ Galilea no tee Yesu nka. 2Ɔtee Yesu nka no, deɛ ɔka kyerɛɛ nʼasomfoɔ ne sɛ, “Ɛnyɛ obiara sɛ Yohane Osubɔni na wasɔre afiri awufoɔ mu. Yei enti na wanya tumi foforɔ de reyɛ anwanwadeɛ ahodoɔ yi.”\n3Saa ɛberɛ no na Herode ama wɔakyere Yohane Osubɔni ato afiase, ɛfiri sɛ, na wakasa atia Herodia ne Herode awadeɛ no 4sɛ, Herode aware ne nua Filipo yere. 5Herode pɛɛ sɛ ɔkum Yohane. Nanso na ɔsuro sɛ, sɛ ɔkum no a, basabasa bɛba ɔman no mu. Ɛfiri sɛ, na nnipa no nyinaa bu Yohane sɛ odiyifoɔ.\n6Ɛbaa sɛ na Herode redi nʼawoda. Awoda no ase Herodia babaa bɛsa ma ɛyɛɛ Herode fɛ. 7Yei maa Herode kaa ntam, hyɛɛ no bɔ sɛ, ɔmmisa deɛ ɔpɛ biara na ɔde bɛma no. 8Ababaawa yi maame Herodia tuu no fo sɛ, “Mmisa biribiara, gye sɛ Yohane ti a wɔatwa ato prɛte mu.” 9Herode tee asɛm yi no, ɛyɛɛ no ya, ma ɛhaa no. Nanso, ɛsiane ntam a waka wɔ nnipa a wɔahyia hɔ no anim no enti, ɔhyɛ ma wɔyɛɛ deɛ ababaawa no hwehwɛ no maa no. 10Herode soma ma wɔkɔtwaa Yohane ti wɔ afiase hɔ. 11Wɔde ti a wɔatwa no too prɛte mu de brɛɛ ababaawa no maa ɔde kɔmaa ne maame. 12Yohane asuafoɔ no bɛfaa nʼamu no kɔsiee no. Yei akyi, wɔkɔbɔɔ Yohane wuo no ho amaneɛ kyerɛɛ Yesu.\n13Yesu tee Yohane Osubɔni wuo no, ɔtee ne ho kɔtenaa baabi a obiara nni hɔ. Nnipa tee ne nka maa wɔnam fam firi wɔn nkuro ne wɔn nkuraaseɛ tii no kɔɔ deɛ ɔwɔ hɔ. 14Yesu firii kodoɔ no mu baa deɛ nnipa no wɔ hɔ no. Ɔhunuu nnipadɔm no, ne yam hyehyee no maa wɔn. Yei ma ɔsaa ayarefoɔ a wɔwɔ wɔn mu no yadeɛ.\n15Anim rebiribiri no, Yesu asuafoɔ no baa ne nkyɛn bɛka kyerɛɛ no sɛ, “Adeɛ asa awie. Aduane biara nso nni ha. Ɛha nso mmɛn kuro biara. Enti gya nnipa no kwan, na wɔnkɔhwehwɛ aduane ntɔ nni wɔ nkuro no bi so.”\n16Yesu buaa wɔn sɛ, “Ɛho nhia sɛ wɔkɔ; momma wɔn aduane nni!”\n17Asuafoɔ no ka kyerɛɛ no sɛ, “Deɛ yɛwɔ nyinaa yɛ burodo enum ne mpataa mmienu pɛ.”\n18Yesu ka kyerɛɛ wɔn sɛ, “Momfa mmrɛ me.” 19Afei, ɔka kyerɛɛ nnipadɔm no ma wɔtenatenaa ase wɔ ɛserɛ no so. Ɔhwɛɛ ɔsoro bɔɔ mpaeɛ, hyiraa aduane no so. Afei, ɔbubuu mu de maa nʼasuafoɔ no ma wɔkyekyɛ maa nnipadɔm no. 20Nnipa no dii aduane no maa obiara meeɛ! Afei, asuafoɔ no boaboaa deɛ wɔdi ma ɛkaeɛ no ano no, ɛyɛɛ nkɛntɛmma dumienu. 21Mmarima a wɔdii aduane no dodoɔ bɛyɛ mpemnum a mmaa ne mmɔfra nka ho.\n22Nnipadɔm no didi wieeɛ pɛ, Yesu ka kyerɛɛ nʼasuafoɔ no sɛ, wɔntena kodoɔ no mu nni ɛkan ntwa nkɔ asuogya nohoa na ɔno deɛ, ɔretena hɔ agya nnipa no kwan. 23Ɔgyaa wɔn ɛkwan wieeɛ no, ɔkɔɔ bepɔ bi so kɔbɔɔ mpaeɛ. Onwunu dwoeɛ no, na aka Yesu nko ara wɔ deɛ ɔwɔ hɔ. 24Saa ɛberɛ no, na kodoɔ a na asuafoɔ no te mu no aduru akyiri. Mframa hyɛɛ aseɛ bɔɔ denden maa ɛpo no bɔɔ asorɔkye dweradweraa kodoɔ no a na asuafoɔ no te mu no.\n25Anɔpahema bɛyɛ nnɔnnan berɛ mu no, Yesu nam ɛpo no ani baa asuafoɔ no nkyɛn. 26Ɛberɛ a asuafoɔ no hunuu obi sɛ ɔnam nsuo no ani reba wɔn nkyɛn no wɔsuroeɛ, ɛfiri sɛ, na wɔsusu sɛ wɔahunu ɔsaman. Ɛmaa wɔde ehu teateaam.\n27Ntɛm ara, Yesu ka kyerɛɛ wɔn sɛ, “Me a. Monnsuro. Momma mo bo ntɔ mo yam!”\n28Petro ka kyerɛɛ no sɛ, “Awurade, sɛ ɛyɛ wo deɛ a, ka kyerɛ me, na me nso memfa nsuo no ani mmra wo nkyɛn.”\n29Yesu ka kyerɛɛ Petro sɛ, “Bra!”\nPetro firii kodoɔ no mu sii nsuo no ani, nantee sɛ ɔrekɔ Yesu nkyɛn. 30Nanso, ɔhunuu mframa a ɛrebɔ no, ne ho popoeɛ. Ɔhyɛɛ aseɛ sɛ ɔremem. Ɔteateaam, frɛɛ Yesu sɛ, “Awurade, gye me na meremem!”\n31Ɛhɔ ara, Yesu tenee ne nsa twee no. Afei ɔka kyerɛɛ Petro sɛ, “Wo a wo gyidie sua, adɛn na wonnye me nnie?”\n32Yesu ne Petro kɔtenaa kodoɔ no mu no, mframa no gyaee bɔ. 33Asuafoɔ a wɔwɔ kodoɔ no mu no de ahodwirie bɛkotoo Yesu kaa sɛ, “Onyankopɔn Ba ne wo ampa!”\n34Wɔtwaa asuo no baa Genesaret. 35Yesu duruu hɔ no, ankyɛre na nkuro a atwa Genesaret ho ahyia no nyinaa tee ne nka. Wɔde wɔn ayarefoɔ nyinaa brɛɛ no. 36Ayarefoɔ no srɛɛ Yesu sɛ, ɔmma wɔmfa wɔn nsa nka nʼatadeɛ ano kɛkɛ. Ayarefoɔ dodoɔ a wɔtumi de wɔn nsa kaa nʼatadeɛ ano no ho yɛɛ wɔn den.\nASCB : Mateo 14


Забур 41 CARS - Nnwom 41 ASCB\n1Nhyira ne onipa a mmɔborɔni asɛm ho hia no.\nAwurade gye no wɔ amanehunu berɛ mu.\n2Awurade bɛbɔ ne ho ban na wakora ne kra.\nƆbɛhyira no wɔ asase no so;\nɔrennyaa no mma nʼatamfoɔ apɛdeɛ.\n3Awurade bɛhwɛ no wɔ ne yadeɛ mpa so\n4Mekaa sɛ, “Ao Awurade hunu me mmɔbɔ;\nsa me yadeɛ, ɛfiri sɛ mayɛ bɔne atia wo.”\n5Mʼatamfoɔ de adwene bɔne ka wɔ me ho sɛ:\n“Da bɛn na ɔbɛwu ama ne din ayera?”\n6Ɛberɛ biara a obi ba me nkyɛn no,\nɔka atorɔsɛm, na nʼakoma hɔre dinsɛeɛ;\nɔfiri adi kɔ a, ɔde kɔdi nsekuro.\n7Mʼatamfoɔ nyinaa keka asomusɛm fa me ho;\nwɔsusu bɔne ma me na wɔka sɛ:\n8“Yare bɔne bi abɔ no;\nɔrensɔre mfiri deɛ ɔda hɔ bio.”\n9Mpo me yɔnko pa ara a mede me ho too ne soɔ,\ndeɛ me ne no too nsa didiiɛ no,\n10Nanso wo, Awurade, hunu me mmɔbɔ;\npagya me, na mentua wɔn so ka.\n11Menim sɛ wʼani sɔ me,\nna me ɔtamfoɔ renni me so nkonim.\n12Me nokorɛdie mu, wokura me mu\n13Nhyira nka Awurade, Israel Onyankopɔn,\nɛnnɛ ne daa nyinaa.\nAmen ne Amen!\nASCB : Nnwom 41


Nehemia 6 | Intanɛt So Bible| Wiase Foforɔ Nkyerɛaseɛ\n6 Na ɛbae sɛ bere a wɔka kyerɛɛ Sanbalat+ ne Tobia+ ne Arabiani+ Gesem+ ne yɛn atamfo nkae no sɛ masan ato ɔfasu no,+ na masisiw ntokuru no nyinaa (nanso ɛde besi saa bere no na minsisii ɛho apon)+ no, 2 ntɛm ara na Sanbalat ne Gesem soma bɛka kyerɛɛ me sɛ: “Bra ma yɛnyɛ nhyehyɛe nhyia+ wɔ nkuraa no bi ase wɔ Ono+ tataw no so.” Nanso na wɔrebɔ pɔw adi me bɔne.+ 3 Ɛnna mituu abɔfo ma wɔkɔka kyerɛɛ wɔn+ sɛ: “Adwuma a mereyɛ no sõ,+ enti merentumi mma. Dɛn nti na ɛsɛ sɛ miyi me nsa fi ho ba mo nkyɛn ma adwuma no ka?”+ 4 Na wɔsoma bɛkaa asɛm koro no ara kyerɛɛ me mpɛn anan, na me nso memaa wɔn mmuae koro no ara. 5 Afei Sanbalat+ de asɛm koro no ara somaa ne somfo baa me nkyɛn ne mpɛn anum so, na na krataa a wɔnsɔw ano kura no. 6 Nsɛm a na wɔakyerɛw wom ne sɛ: “Wɔatete wɔ amanaman no mu, na Gesem+ nso reka bi sɛ wo ne Yudafo no pɛ sɛ motew atua.+ Ɛno nti na moreto ɔfasu no; na sɛnea nsɛm yi kyerɛ no, woreyɛ adi wɔn so hene.+ 7 Na woayiyi adiyifo mpo sɛ wɔmpae mu nka wo ho asɛm wɔ Yerusalem sɛ, ‘Yuda anya ɔhene!’ Na saa nsɛm no, ɔhene bɛte. Enti bra ma yentu ho agyina.”+ 8 Nanso mesoma kɔka kyerɛɛ no sɛ: “Nsɛm a woreka yi nnim,+ na mmom wo ara na woabɔ wo tirim reka.”+ 9 Ná wɔn nyinaa reyɛ nea ɛbɛma ehu aka yɛn, na wɔkekae sɛ: “Wɔn nsam+ begow ma adwuma no aka.” Enti mesrɛ wo, hyɛ me nsam den.+ 10 Na mekɔɔ Mehetabel ba Delaia ba Semaia fie bere a na wato ne ho pon mu.+ Na ɔkae sɛ: “Ma yɛnhyɛ bere nhyia+ wɔ nokware Nyankopɔn fie, wɔ asɔredan no mu,+ na yɛntoto apon no mu na wɔreba abekum wo; anadwo+ na wɔbɛba abekum wo.” 11 Ɛnna meka kyerɛɛ no sɛ: “Ɔbarima te sɛ me na minguan?+ Na hena na ɔte sɛ me a ɔbɛhyɛn asɔredan no mu na wanya ne ti adidi mu?+ Merenhyɛn mu!” 12 Enti meyɛɛ nhwehwɛmu, na hwɛ, ɛnyɛ Onyankopɔn+ na ɔsomaa no, na mmom Tobia ne Sanbalat+ na wɔbɔɔ no paa+ nti na ɔhyɛɛ+ nkɔm saa tiaa me. 13 Nea enti a wɔbɔɔ no paa+ ne sɛ, ɛbɛma ehu aka me+ na mayɛ saa, na mayɛ bɔne+ anya dimmɔne,+ na wɔanya me abɔ me ahohora.+ 14 O me Nyankopɔn, kae+ nea Tobia+ ne Sanbalat reyɛ yi ne wɔn mu biara nnwuma ne odiyifobea+ Noadia ne adiyifo a aka a daa wɔbɔ mmɔden sɛ wɔbɛma ehu aka me no. 15 Na wowiee ɔfasu+ no to wɔ Elul da a ɛto so aduonu anum no; egyee nnafua aduonum abien. 16 Bere a yɛn atamfo+ nyinaa tee na aman a wɔatwa yɛn ho ahyia nyinaa hui no, animguase kɛse kaa wɔn, na wohui sɛ yɛn Nyankopɔn+ nti na yɛatumi awie adwuma yi. 17 Saa nna no mu nso ná Yuda atitiriw+ no kyerɛkyerɛw nkrataa pii kɔma Tobia,+ na na Tobia nso kyerɛw bi brɛ wɔn. 18 Nea ɛte ne sɛ, na nnipa pii wɔ Yuda a wɔakɔ n’afã efisɛ na ɔyɛ Arah+ ba Sekania asebarima, na na ne ba Yehohanan nso ware Berekia ba Mesulam+ babea. 19 Afei nso daa na wɔka ne ho nsɛmpa kyerɛ me,+ na wɔkɔka me nso m’anom nsɛm kyerɛ no. Tobia kyerɛkyerɛw nkrataa a ɛbɛma ehu+ aka me brɛɛ me.